text:
Lok 2nan 6
1O kɔ, Solomani y'a fɔ ko: «Masaba tun ko ale bena to dibi la! 2Nga ne kɔni ye soo ɲanaman lɔ a ye, a bena to yɔrɔ min na kudayi!»
Masaba ka soo kalifako a ma
(Mas fɔlɔ 8.14-21)
3Masacɛ y'a ɲaa yɛlɛma, ka duba kɛ Isirayɛli jama bɛɛ ye, o y'a sɔrɔ u bɛɛ tun lɔnin be seen kan. 4- A y'a fɔ ko: «Masaba, Isirayɛli ka Ala ka tanu, ale min tun y'a daa di ne facɛ Dawuda ma. A ye min fɔ, a fana y'o kɛ. A tun y'a fɔ ko: 5‹Kabini loon min na ne ye n ka jama bɔ Ezipiti jamana na, ne ma dugu woloma Isirayɛlidenw ka maraw si la, janko ka soo lɔ n yɛrɛ tɔgɔ la. N ma mɔgɔ woloma fana ko a ka kɛ n ka jama Isirayɛli kuntigi ye. 6Nga ne ye Zeruzalɛmu woloma janko ka sigi yen. Ne ye Dawuda fana woloma k'a kɛ n ka jama Isirayɛli ɲamɔgɔ ye.› 7Ayiwa, a tun be ne faa Dawuda kɔnɔ ka soo lɔ Masaba, Isirayɛli ka Ala tɔgɔ la. 8Nga, Masaba tun y'a fɔ a ye ko: ‹A tun be i kɔnɔ ka soo lɔ ne tɔgɔ la minkɛ, o miiriya ka ɲi. 9Nga, ele t'o soo nin lɔbaga ye. I dencɛ, i yɛrɛ woloden le bena soo nin lɔ ne ye.› 10Masaba y'a fɔ cogo min na, a fana y'a kɛ ten. Ne sigira n facɛ Dawuda nɔɔ na, ka kɛ Isirayɛlidenw ka masacɛ ye i ko a tun y'a fɔ cogo min na. Ne ye soo lɔ Masaba, Isirayɛli ka Ala ye, 11k'a ka layidu taamasiɲɛ kɛsu bila a kɔnɔ, a ka layidu sɛbɛnnin be min kɔnɔ, a tun ye min ta Isirayɛlidenw ye.»
Solomani be Ala daali
(Mas fɔlɔ 8.22-53)
12Solomani lɔra Masaba ka sarakabɔyɔrɔ ɲafɛ, Isirayɛli jama bɛɛ ɲafɛ, k'a bolo wili. 13A tun ye lɔyɔrɔ dɔ lalaga ni zira ye k'a bila kɛnɛma luu cɛmancɛ la. O jaɲa tun ye mɛtɛrɛ fila ni tilan ye, a boɲa tun ye mɛtɛrɛ fila nin tila ye, a jaɲa sanfɛ, o tun ye mɛtɛrɛ kelen ni tilan ye. A yɛlɛla o kan k'a kunbiri gwan Isirayɛli jama bɛɛ ɲana, k'a bolo wili sanfɛ, 14k'a fɔ ko: «Masaba, Isirayɛli ka Ala! Batofɛn wɛrɛ si te yen min b'i bɔ. A te sankolo la, a te dugukolo kan. I b'i ka layidu dafa, ka makari i ka baarakɛlaw la, minw jigi b'i kan. 15I ye layidu min ta i ka baarakɛla, ne facɛ Dawuda ye, i y'o dafa. I ye min fɔ, i y'o kɛ n'i ka sebagaya ye i n'a fɔ a be cogo min na bii. 16- Sisan Masaba, Isirayɛli ka Ala, i ka janto i ka layidu la i ye min ta i ka baarakɛla, ne facɛ Dawuda ye, k'a fɔ ko kɔmɔgɔ tena fɔn a fɛ i ɲakɔrɔ, min bena kɛ Isirayɛlidenw ka masacɛ ye, ko a daan ye u ka banba ka kɛ i n'a fɔ ale, i ɲakɔrɔ, ka kɛɲɛ n'i ka sariya ye. 17Ayiwa, sisan, Masaba, Isirayɛli ka Ala, i ye layidu min ta i ka baarakɛla ne facɛ Dawuda ye, o ka kɛ.
18- «Ala, i bena sɔn ka to adamadenw cɛma dugukolo kan sɔbɛ la wa? I te kun sankolo mumɛ bɛɛ kɔnɔ, sankofɛrɛ ne ka soo lɔnin nin kɔnɔ! 19O bɛɛ n'a ta Masaba ne ka Ala, mɛnni kɛ i ka baarakɛla ka daalili la, n'a ka makarikan. I ka baarakɛla kasikan n'a ka daalili lamɛn. 20- I hakili to soo nin la suu fara tile kan, i y'a fɔ ko i bena sigi yɔrɔ min na. I ka baarakɛla bena daalili min kɛ o yɔrɔ la, i k'o lamɛn. 21N'i ka baarakɛla an'i ka jama Isirayɛli y'u ɲaa sin yɔrɔ nin ma k'i daali, i k'u lamɛn. K'i to i sigiyɔrɔ la sankolo kɔnɔ, i ka mɛnni kɛ ka yafa.
22«Ni mɔgɔ dɔ y'a tɔɲɔgɔn hakɛ ta, n'u y'a wajibiya ka kali, n'o tigi nana kali sarakabɔyɔrɔ nin ɲafɛ, i ka soo kɔnɔ, 23k'i to sankolo la, i ka mɛnni kɛ. I ka kiti tigɛ i ka baarakɛlaw ni ɲɔgɔn cɛ, koo cɛnna min fɛ, i k'ale sara, k'a kunko la a yɛrɛ kunna. I ka mɔgɔɲuman ka tiɲɛ d'a ma.
24«N'a kɛra ko i ka jama Isirayɛli juguw sera u kɔrɔ kɛlɛ la, bari u y'i hakɛ ta, n'u nimisara ka kɔsegi i ma ka boɲa la i tɔgɔ kan, ka daalili kɛ i ɲakɔrɔ kosɔbɛ soo nin kɔnɔ, 25k'i to sankolo la, i ka mɛnni kɛ, k'u ka hakɛ yafa, k'u kɔsegi u ka jamana na, e tun ye min di u n'u faaw ma.
26«Ni san lɔra n'a te nana, k'o sababu kɛ u y'i hakɛ ta, n'u y'u ɲaa sin yɔrɔ nin ma k'i daali, ka boɲa la i tɔgɔ kan, n'u nimisara ka faran u ka kojugu la bari i y'u tɔɔrɔ, 27k'i to sankolo la, i ka mɛnni kɛ, k'i ka baarakɛlaw, i ka jama Isirayɛli ka hakɛ yafa. I ka siraɲuman don u seen kɔrɔ u bena min taama, k'a to sanji ka na jamana nin kɔnɔ i ye min d'u ma.
28«Ni kɔngɔ, walima fɔɲɔbana, walima sigɛn, walima sumancɛnbana, walima ni tɔɔnw donna jamana nin kɔnɔ, n'u juguw nana ko u b'u ka duguw dɔ lamini k'u kɛlɛ jamana kɔnɔ, a mana kɛ balawu sifa o sifa ye, ni bana sifa o sifa ye, 29ni mɔgɔ o mɔgɔ y'i daali, i ka jama Isirayɛli cɛma, a mana fɛɛn o fɛɛn daali, a mana kɛ koo o koo ye, n'a y'a ka tɔɔrɔ n'a ka sigɛn faamu k'a bolo wili k'a sin soo nin ma, 30k'i to i sigiyɔrɔ la sankolo la, mɛnni kɛ ka yafa u ma ka kɛɲɛ n'u kelen kelen bɛɛ ka kɛtaw ye, e min b'u bɛɛ kɔnɔnako lɔn. Bari ele kelen le be adamadenw bɛɛ kɔnɔnako lɔn. 31O la, k'u to jamana nin kɔnɔ i ye min di an faaw ma, u bena siran i ɲa, k'i ka siraw taama u sii bɛɛ la.
32«Ni lonan, min te i ka jama Isirayɛli dɔ ye, n'a bɔra jamanajan dɔ la ka na i tɔgɔba kosɔn, n'i ka sebagaya n'i ka fangatigiya kosɔn, n'a nana k'a ɲaa sin soo nin ma k'i daali, 33k'i to i sigiyɔrɔ la sankolo la, i ka mɛnni kɛ. Lonan nin ye fɛɛn min ɲini i fɛ, i k'o kɛ a ye, janko dugukolo kan siyaw bɛɛ k'i lɔn ani ka siran i ɲa i n'a fɔ i ka jama Isirayɛli, ani k'a lɔn ko ne ye soo min lɔ, ko i tɔgɔ le b'a kan.
34«N'i ka jama bɔra k'u be taga u juguw kɛlɛ, ka kɛɲɛ n'i ka fɔta ye u ye, n'u y'i daali, k'u ɲaa sin i ka dugu wolomanin nin ma, ani ne ye soo min lɔ i ye, k'u ɲaa sin o ma, 35k'i to sankolo la, i k'u ka daalili mɛn, ka see d'u ma.
36«N'u y'i hakɛ ta, bari adamaden si te yen min te hakɛ kɛ, n'i dimina u kɔrɔ k'u don u juguw bolo, olu k'u minɛ ka taga n'u ye jamanajan, walima jamanasurun na, 37k'u to o jamana na, u minɛna ka taga min na, n'u sigira ka miiri ka nimisa ka faran u ka kojugu la, k'i daali ko: ‹An ye kojugu kɛ, an ye kodagabali kɛ, an ma koɲuman kɛ›, i k'u ka daalili mɛn, k'u dɛmɛ. 38K'u to u minɛna ka taga yɔrɔ min na, n'u nimisara ka kɔsegi e ma n'u dusu bɛɛ ye k'i daali, k'u ɲasinnin to jamana nin ma, i ye min di u faaw ma, n'i ka dugu wolomanin ma, ani ne ye soo min lɔ i ye, 39k'i to i sigiyɔrɔ la sankolo la, i k'u ka daalili mɛn, k'u dɛmɛ. I ka jama y'i hakɛ ta, yafa u ma.
40Sisan ne ka Ala,
i ɲaa yɛlɛnin ka mɛnni kɛ daalili la
min kɛra yan yɔrɔ la.
41- Masa Ala,
wili ka na to i ka lafiɲɛyɔrɔ la,
e ni kɛsu
min ye i ka sebagaya taamasiɲɛ ye.
Masa Ala,
i ka duba ka kɛ i ka sarakalasebagaw kan
u ka kokɛtaw bɛɛ la.
I ka mɔgɔw ka nisɔndiya hɛrɛ la.
42Masa Ala, kan'i ka mɔgɔ wolomanin bila.
Koɲuman min tun kɛra i ka baarakɛla Dawuda ye,
i hakili to o la.»


c: text/html

text:
Eze 33
Ala be Ezekiyɛli kɛ kɔlɔsilikɛla ye
(3.16-21)
1Masaba kumana ne fɛ ko: 2«Adamaden, kuma Isirayɛlidenw fɛ k'a fɔ u ye ko: ‹Ni ne ye murujan bila ko a ka taga jamana dɔ halaki, ni jamana nin mɔgɔw y'u ka mɔgɔ kelen woloma k'o kɛ kɔlɔsilikɛla ye, 3ni o tigi ye murujantigiw natɔ ye jamana kama ka buru fiyɛ ka mɔgɔw lasɔmi, 4o tuma na, ni dɔ ye buru fiyɛkan mɛn, nga a ma lasɔmili nin jati, ni juguw nan'a faga ni murujan ye, a fagako b'a yɛrɛ kan. 5A tun ye buru fiyɛkan mɛn, nga a m'a yɛrɛ labɛn minkɛ, o la, a joli hakɛ b'a yɛrɛ kan. N'a tun ye mɛnni kɛ k'a yɛrɛ labɛn, a tun ben'a yɛrɛ kisi. 6Ni kɔlɔsilikɛla ye murujantigiw natɔ ye, n'a ma buru fiyɛ ka mɔgɔw lasɔmi, n'u juguw nana u dɔ faga, kɔlɔsilikɛla nin nɔɔ lo, ne bena o tigi fagako ɲininga a fɛ.›
7«Ayiwa adamaden, ne y'i kɛ kɔlɔsilikɛbaga ye Isirayɛlidenw fɛ. E k'i tulo malɔ ne dalakuma na ka Isirayɛlidenw lasɔmi ne ye. 8Ni ne y'a fɔ mɔgɔjugu ye ko siga t'a la, a bena sa, n'i ma foyi fɔ janko a ka se ka yɛlɛma k'a ka sirajugu bila, o mɔgɔjugu nin bena sa a ka kojugu kosɔn. Nga ne bena i ɲininga a fagako la. 9Nga n'i ye mɔgɔjugu lasɔmi ko a ka yɛlɛma, n'a ma sɔn k'o kɛ, a bena sa a ka kojugu kosɔn, nga i bena i yɛrɛ kisi.
Mɔgɔ min be se ka kisi
10«Adamaden, a fɔ Isirayɛlidenw ye ko u b'a fɔra k'olu ka murutiliw n'u ka kojuguw doni be u yɛrɛ kun, ko u be halakira o le kosɔn. Ko u do be se ka kisi cogo di? 11Ayiwa, i k'a fɔ u ye ko ne Matigi, Masaba ko: Ne tɔgɔ kosɔn, mɔgɔjugu sayako man di ne ye fewu, ne b'a fɛ a k'a ka sirajugu bila ka kisi le. Aw ye yɛlɛma! Aw ye yɛlɛma k'aw ka sirajuguw bila! Isirayɛlidenw, mun kosɔn aw b'a fɛ ka sa?
12«Adamaden, a fɔ i ka mɔgɔw ye ko ni mɔgɔtilennin ye kojugu kɛ loon min na, a ka tilenninya te se k'a kisi o loon na. Ko ni mɔgɔjugu yɛlɛmana k'a ka sirajugu bila, a tena ben a ka juguyakɔrɔ kosɔn. Ni mɔgɔtilennin ye kojugu kɛ loon min na, a tena se ka kisi a ka tilenninya kɔrɔman barika la. 13Ni ne y'a fɔ mɔgɔtilennin ye ko siga t'a la, a bena kisi, n'a y'a jigi la a ka tilenninya kan ka kojugu kɛ, a ye kotilennin minw kɛ ka tɛmɛ, ne hakili tena to olu si la. A bena sa a ka kojugu kosɔn.
14«Ni ne y'a fɔ mɔgɔjugu ye ko siga t'a la, a bena sa, n'a yɛlɛmana k'a ka kojugu dabila, ka kotilennin, ni kobɛnnin kɛ, 15n'a ye fɛɛn dɔ minɛ mɔgɔ fɛ ka sɔrɔ ka juru don o tigi la, n'a y'o kɔsegi a tigi ma, a ye fɛɛn min soɲa, n'a y'o fana kɔsegi a tigi ma, sariya minw be hɛrɛ di, n'a b'o bato, n'a te kojugu si kɛra tugu, a bena kisi, siga t'a la, a tena sa. 16A tun ye kojugu minw kɛ ka kɔrɔ, ne bena yafa a ma. A bena kisi bari a ye kotilenninw, ni kobɛnninw kɛ.
17«I ka mɔgɔw b'a fɔra ko: ‹Matigi ka koo tilennin tɛ.› K'a sɔrɔ olu ka koo le tilennin tɛ. 18Ni mɔgɔtilennin yɛlɛmana k'a ka sira tilennin bila ka kojugu kɛ, a bena sa o kosɔn. 19Ni mɔgɔjugu yɛlɛmana k'a ka kojugu dabila, ka kotilenninw, ni kobɛnninw kɛ, a bena kisi o sababu la.
20«Isirayɛlidenw, aw b'a fɔra ko ne Matigi ka koo tilennin tɛ. Ne bena kiti tigɛ aw kelen kelen bɛɛ kan ka kɛɲɛ ni aw ka kɛwaliw ye.»
Isirayɛli jamana bena cɛn
21- An minɛnin kɔ ka taga saan tan ni filanan kalo tannan tile duurunan loon, cɛɛ dɔ min tun kisira ka bɔ Zeruzalɛmu, ale nana ne fɛ ka Zeruzalɛmu dugu minɛko fɔ ne ye. 22Sanni cɛɛ nin ka se ne fɛ, o y'a sɔrɔ Masaba ka sebagaya tun sera ne ma ka ne daa foni kunu wulafɛ ɲɔgɔn. Dugu gwɛra sɔgɔma, cɛɛ nin nana tuma min na, ne bɔra boboya la, ne sera ka kuma.
23Masaba kumana ne fɛ ko: 24«Adamaden, mɔgɔ minw siginin be tomo nin na Isirayɛli jamana na, olu b'a fɔra ko: ‹Ibrayima kelen tun lo, o bɛɛ n'a ta, a ye jamana nin tigiya kɛ. Anw ka ca, jamana nin dira anw ma!› 25O la, a fɔ u ye ko ne Matigi, Masaba ko: ‹Aw be sogo ɲimi n'a joli ye. Aw b'aw ka joow sɔn, aw be mɔgɔ faga. Jamana nin ka kan ka kɛ aw ta ye cogo di? 26Aw jigi b'aw ka murujanjanw kan, aw be kokolonw kɛ, aw kelen kelen bɛɛ be la n'a tɔɲɔgɔn ka muso ye. Jamana nin ka kan ka kɛ aw ta ye cogo di?›
27«A fɔ u ye ko ne Matigi, Masaba ko: ‹Ne tɔgɔ kosɔn, mɔgɔ minw tora tomo nunu na, olu bena faga ni murujan ye. Minw be kongo kɔnɔ, ne bena olu di waraw ma, olu k'u dumu. Minw dogonin be yɔrɔ barikamanw na, ani kuluwow kɔnɔ, olu bena sa fɔɲɔbana bolo. 28Ne bena jamana kɛ yɔrɔlakolon ye. U tun b'u yɛrɛ boɲa u ka barika min kosɔn, o bena ban. Isirayɛli kuluw bena kɛ yɔrɔlakolon ye fɔɔ mɔgɔ si tena tɛmɛ yen tugu. 29Ni ne ye jamana halaki k'a kɛ yɔrɔlakolon ye, Isirayɛlidenw ka kokolonw bɛɛ kosɔn tuma min na, o tuma na, u ben'a lɔn ko ne ye Masaba le ye.›
30«Adamaden, i ka mɔgɔw be kumana ɲɔgɔn fɛ i koo la kogow kɔrɔ ani sodaw la. U b'a fɔra ɲɔgɔn ye ko: ‹An ka taga Masaba ka kuma lamɛn.› 31O kɔ, ne ka jama be taga lajɛn i fɛ ka sigi i ɲakɔrɔ k'i ka kumaw mɛn, nga i ye min fɔ, u t'o kɛ. U dalakuma ka di k'a sɔrɔ u ka miiriya bɛɛ be tɔnɔjugu ɲiniko le kan. 32Tiɲɛ na, i kɛra u ɲana dɔnkili diman labaga ye, min kaan ka di, ni mɔgɔ min be se fɔli la dɔrɔn. U b'i ka kumaw mɛn, nga u t'o kɛ. 33Siga t'a la, koo nunu bena kɛ. N'o kɛra tuma min na, u ben'a lɔn ko kira tun be u cɛma.»

robotstxt: allowed

filter: keep


text:
Zud 16
Zuditi ka dɔnkili
1Zuditi ko:
«Aw ye dɔnkili la ne ka Ala ye ni dundunw ye,
aw ye nigɛw gosi ɲɔgɔn na ka Matigi makiri!
Aw k'a tanu ni dɔnkili ye,
aw k'a boɲa, ka dɛmɛ ɲini a fɛ!
2Bari Matigi ye Ala ye, min be kɛlɛ ban.
A ye ne bɔsi n juguw bolo,
a ye ne bɔ n kɔgwɛnbagaw bolo.
A ye ne ɲuman segi a ka sigiyɔrɔ la,
a ka mɔgɔw cɛma.
3Asiri kɛlɛdenw bɔra kɔgɔdugu ɲafan fɛ kuluyɔrɔ la ka na,
u tun ka ca haali, u daa te se ka lɔn!
O jamaba nin ye kɔɔw datugu,
u ka sotigiw ye kuluw fa.
4Asirika nunu tun y'a fɔ k'u bena an ka mara jɛni,
k'an ka kanbelenw halaki ni murujan ye,
k'an ka denɲɛninw fili duguma,
k'an ka denmisɛnw minɛ ka taga u bila jɔnya la,
k'an ka sunguruw minɛ ka taga n'u ye.
5Matigi Setigi sera k'u bali muso le barika la.
6Kanbelen kɛnɛkɛnɛw ma u ka cɛfari bugɔ k'a ben.
Barikatigiw m'a faga.
Mɔgɔjanjanw m'a kɛlɛ.
Merari denmuso Zuditi le ser'a kɔrɔ
a ka cɛɲa barika la.
7A y'a ka firiyafani bɔ
janko ka Isirayɛlidenw bɔ u ka tɔɔrɔ la.
A ye tulu kasadiman mɔ a ɲada la,
8a ye masirifɛn biri a kuun na,
a ye faniɲuman don, mɔgɔ nigɛ ta.
9A ka sanbara ye kɛlɛmasa ɲanamini,
a ka cɛɲa y'a dusu minɛ.
A y'a kaan tigɛ ni murujan ye.
10Pɛrɛsiw yɛrɛyɛrɛl'a ka jagwɛlɛya kosɔn,
Mɛdiw hakili ɲagamin'a ka dusugwɛlɛya kosɔn.
11O la, an ka mɔgɔ maloyaninw ye kɛlɛ kulekan ci,
Asirikaw siranna.
An ka mɔgɔ barikabanninw kulera,
Asirikaw jaa tigɛra.
U y'u kaan kɔrɔta,
Asirikaw hakili ɲagamina.
12U tun be minw jati jitɔw ye,
olu y'u sɔgɔ.
U mandimina fɔɔ u tun be ɲini ka sa,
u bolila i n'a fɔ siranbagatɔw.
U tora ne ka Matigi ka kɛlɛ la.
13Ne b'a fɛ ka dɔnkilikura la n ka Ala ye.
Matigi, i ka bon, i ka ɲi kosɔbɛ.
Ele ye barikatigi kabakoman le ye!
Fɛɛn si te se ka lɔ i ɲa.
14I ka danfɛnw bɛɛ ka kan ka baara kɛ i ye,
e kumana dɔrɔn, u danna,
e y'i ka Nii ci, a y'u lalaga.
Mɔgɔ si te se ka ban i kumakan na.
15Kuluw bena yɛrɛyɛrɛ ka bɔ u sigiyɔrɔ la
ka ben jii kɔnɔ,
farakuruw bena yeelen
i ko liɲaga i ɲakɔrɔ.
Nga minw be siran i ɲa,
i be makari olu la.
16Bari sarakaw bɛɛ ka dɔgɔ,
u si te se ka diya Matigi ye.
Sarakasogo tuluman minw be jɛni sarakabɔyɔrɔ la,
olu barika ka dɔgɔ,
Matigi te se k'u jati fɛɛn ye.
Nga min be siran Matigi ɲa,
ale ye mɔgɔbaba ye tuma bɛɛ.
17Siya minw be wili an ka mɔgɔw kama,
bɔnɛ ye olu ta ye!
Matigi Setigi ben'a mɔnɛ bɔ kitilon na.
A ben'a kɛ tasuma ni tumuw b'u dumu,
u bena kasi dimi fɛ tuma bɛɛ.»
18U sera Zeruzalɛmu tuma min na, u ye Ala bato. Jama y'u yɛrɛ saniya, o kɔ, u ye saraka jɛnitaw bɔ, k'u yɛrɛsago la sarakaw ni fɛɛn wɛrɛw di. 19Jama tun ye Olofɛrine bololafɛn minw di Zuditi ma, a y'o bɛɛ di Ala ma k'o to Alabatosoba kɔnɔ. A tun ye sanke min ta Olofɛrine ka sibon kɔnɔ, a y'o di Matigi ma a niyɔrɔ ye. 20Jama bɛɛ tora ka nisɔndiya Alabatosoba ɲafɛ Zeruzalɛmu kalo saba, Zuditi tora n'u ye.
Zuditi sii laban
21O loonw tɛmɛnin kɔ, mɔgɔ kelen kelen bɛɛ segir'a ka soo. Zuditi ye Betuli sira minɛ ka taga to a ka sigiyɔrɔ la. A tɔgɔ bɔr'a ka tile la jamana faan bɛɛ la. 22Mɔgɔ caaman tun b'a fɛ k'a furu, nga a ma sɔn ka furu mɔgɔ si ma a sii kɔnɔ kabini a cɛɛ Manase sara ka ta'a faaw fɛ. 23A kɔrɔla ni boɲaba ye, a tor'a cɛɛ ka soo kɔnɔ fɔɔ ka saan kɛmɛ ni duuru sɔrɔ. A y'a ka baarakɛmuso hɔrɔnya sanni a ka sa Betuli. U y'a suu don a cɛɛ Manase ka kaburu kɔnɔ. 24Isirayɛlidenw y'a sanga kɛ tile wolonwula kɔnɔ. Sanni a be sa, a tun y'a ka nafolo tilan a cɛɛ Manase ka mɔgɔw n'a yɛrɛ ka mɔgɔw cɛ.
25Mɔgɔ si ma cogo ɲini ka siranya bila Isirayɛlidenw na tugu Zuditi ka tile la, ani waatijan kɔnɔ a sanin kɔ.


text:
Sir 32
Yɛrɛminɛcogo
1N'u ye dumuniba ɲamɔgɔya d'i ma,
kana i yɛrɛ boɲa.
E k'i yɛrɛ minɛ i ko mɔgɔ tɔw,
e k'i janto u la, o kɔ,
i ka taga sigi.
2I ka kɛta bɛɛ kɛ, o kɔ,
i ka taga sigi,
i ka nisɔndiya i ka baaraɲuman kosɔn.
I ka kan ni boɲa min ye,
i bena o sɔrɔ.
3Ni e le y'u mɔgɔkɔrɔba ye,
i be fɛɛn min lɔn, o fɔ.
Nga i kana fɔlikɛlaw bali u ta la.
4Ni jama b'i lamɛnna tuma min na,
kana kuma ka dama tɛmɛ,
o t'i ka lɔnniya yirawaati ye.
5Ka fɔli kɛ dumuniba kɛyɔrɔ la,
o ni ka kabakuru sɔngɔgwɛlɛn don bololanigɛ sanulaman kan,
o le ye kelen ye.
6Ka bololanigɛ dilan ni kabakuru sɔngɔgwɛlɛn ye,
k'o don minan sanulaman kɔnɔ,
o ni fɔlikɛ duvɛn minyɔrɔ la le ye kelen ye.
7N'i ele le ka dɔgɔ u cɛma,
ni u y'i dali siɲɛ fila,
walima saba i be se ka kuma.
8Tilen ka kuma,
koo caaman fɔ dakuru ɲaa damani kɔnɔ.
I yɛrɛ yira ko i be koo kala ma,
nga e te foyi fɔra le.
9Kana i yɛrɛ boɲa mɔgɔbabaw cɛma,
kana kuma i kunfɛ mɔgɔkɔrɔbaw cɛma.
10Sanmanamana be taga ni sanpɛrɛn ye cogo min na,
o cogo la fana, ɲuman be taga ni yɛrɛminɛ ye.
11Ni waati sera, wili,
kana munumunu.
Taga soo joona.
12O yɔrɔ la, i bena se ka ɲanagwɛ, k'i diyanako kɛ.
Nga kana kuma i kunfɛ ka dɔ hakɛ ta.
13O bɛɛ kɔ, e k'i Danbaga Ala fo,
ale min be ɲuman kɛ i ye kosɔbɛ.
TILANYƆRƆ NAANINAN
Alaɲasiran
14Mɔgɔ min be siran Matigi ɲa,
o tigi sɔnna ladili ma.
Min be Matigi ɲini sɔgɔma joona,
o tigi b'a ka dɛmɛ sɔrɔ.
15Mɔgɔ min be janto Matigi ka sariya la,
o tigi ben'a ka makoɲafɛn sɔrɔ.
Nga min te janto a la,
o tigi be ben.
16Mɔgɔ minw be siran Matigi ɲa,
olu b'a sago lɔn.
U be koɲuman min kɛ,
o bena manamana i ko yeelen.
17Kojugukɛla te sɔn ladili ma,
a be cogo sɔrɔ k'a kuun gwɛlɛya ka koo kɛ.
18Mɔgɔ min ye ladili sɔrɔ,
o tigi be miiri tuma bɛɛ.
Nga Alaɲasiranbali ni yɛrɛboɲala te siran fewu.
19Kana foyi kɛ n'i ma miiri fɔlɔ,
o la, i tena nimisa.
20Kana sɔn ka sirajugu ta,
janko i kana talon kabakuruw la.
21E te sira min lɔn,
kana e jigi la o kan.
22Hali k'i to n'i deenw ye,
i yɛrɛ kɔlɔsi.
23Kɛ kantigi ye i ka kɛtaw bɛɛ la,
o ye Ala ka sariya batoko ye.
24Mɔgɔ min be sariya bato,
o tigi be janto a yɛrɛ la.
Min y'a jigi la Matigi kan,
o tigi tena dɛsɛ.


text:
Bar 2
1« ‹O la Matigi, i tun ye min fɔ an kama, n'an Isirayɛlidenw ka kititigɛlaw kama, e ye min fɔ an ka masaw kama, n'an ka ɲamɔgɔw, ani Isirayɛli ni Zuda mara mɔgɔw kama, i y'o kɛ. 2I ye koo minw kɛ Zeruzalɛmu la, o ɲɔgɔn ma deli ka kɛ yɔrɔ si diɲɛ kɔnɔ. A kɛra i ko a sɛbɛnnin be Musa ka sariyasɛbɛ kɔnɔ cogo min na. 3Gwɛlɛya sababu y'a kɛ dɔw y'u yɛrɛ wolodenw ɲimi. 4Masa minw bɛɛ b'an lamini na, ele Matigi y'an ka mɔgɔw jɛnsɛn olu cɛma k'u don u bolo janko u lamini siyaw bɛɛ k'u lɔgɔbɔ ani k'u nɛni. 5Sanni an ka see sɔrɔ, u sera anw le kɔrɔ, bari an ma ele Matigi, an ka Ala ka kuma bato. O la, an ye e hakɛ ta.
6« ‹Matigi, an ka Ala, i tilennin lo, nga maloya ye anw n'an faaw ta ye, i n'a fɔ a be cogo min na bii. 7Matigi, i tun ye tɔɔrɔ min bɛɛ fɔ an kama, o bɛɛ y'anw sɔrɔ. 8O bɛɛ n'a ta, an ma i daali ko i k'o nigɛjuguw bɔ an kelen kelen bɛɛ la. 9O le kosɔn, i y'a to o tɔɔrɔ nunu y'an sɔrɔ, bari ni ele Matigi y'a fɔ ko an ka koo minw bɛɛ kɛ, i ye kantigi ye olu la. 10I y'o sariya minw sigi anw ye, e tun b'a fɔra an ye tuma min na ko an k'o bato, an ma mɛnni kɛ i fɛ.
Dalili
11« ‹Matigi, Isirayɛli ka Ala, i ye kabakow ni taamasiɲɛw kɛ ni sebagayaba ye, k'i ka jama bɔ Ezipiti jamana na. I y'i tɔgɔ boɲa i n'a fɔ a be ye bii cogo min na. Sisan 12an sɔnna ko an ye hakɛ kɛ, an murutira e ma, Matigi an ka Ala. An ma i ka fɔta si bato. 13An tɔɔ ye mɔgɔ damani ye siya wɛrɛw cɛma, i y'an jɛnsɛn minw cɛma. O la, kana dimi an kɔrɔ tugu.
14« ‹Matigi, an ka dalili mɛn, n'an ka ɲinita, an kisi e tɔgɔ kosɔn. Minw y'an minɛ k'an bɔ an ka jamana na, i k'an koo diya olu ye 15janko dugukolo kan mɔgɔw bɛɛ k'a lɔn ko i ye Matigi, an ka Ala ye, ani ko i ye an Isirayɛlidenw woloma ka kɛ i ta ye. 16Matigi, k'i to i ka sigiyɔrɔ la sankolo la, i k'an filɛ ka janto an na. I tulo malɔ ka mɛnni kɛ, 17k'i ɲaa yɛlɛ ka filɛli kɛ. Mɔgɔ minw sara n'u be lahara, nii te olu minw na tugu, olu tena ele Matigi ka boɲa n'i ka tilenninya fɔ do. 18Nga mɔgɔ min nii tɔɔrɔnin be kosɔbɛ, min be taamana a kuun birinin, a barika bannin, min ɲaa te yeli kɛ ɲanaman, kɔngɔtɔ, o le bena i ka boɲa n'i ka tilenninya fɔ, Matigi!
19« ‹O la, an faaw n'an ka masaw ye kotilennin minw kɛ, an t'an jigi la olu kan k'an ka dalili kɛ ele Matigi, an ka Ala fɛ. 20Bari i dimina an kɔrɔ kosɔbɛ, i ko i tun y'a don i ka baarakɛlaw daa la cogo min na, minw ye i ka kiraw ye, ko 21ele Matigi ko an ka biri ka kolo Babilɔni masacɛ ye, k'o la, an bena to jamana nin kɔnɔ i ye min di an faaw ma.b 22Nga ele Matigi ko ni anw ma kolo Babilɔni masacɛ ye ka kɛɲɛ n'i ka fɔta ye, 23ko i ben'a kɛ nisɔndiya ni dusudiya mankan, ani kɔɲɔcɛ ni kɔɲɔmuso ka dɔnkiliw lako be dabila Zuda mara duguw la, ani Zeruzalɛmu. Jamana bɛɛ bena kɛ yɔrɔlakolon ye, a kɔnɔ mɔgɔw bena bɔ yen pewu. 24Nga i tun b'a fɔra an ye tuma min na ko an ka kolo Babilɔni masacɛ ye, an ma mɛnni kɛ i fɛ. O le kosɔn, i tun ye kuma minw don i ka baarakɛlaw, i ka kiraw daa la, i y'o kɛ. I tun ko u bena an ka masaw n'an faaw kolow bɔ kaburuw kɔnɔ. 25An faaw n'an ka masaw sara tɔɔrɔjuguw kɔnɔ, kɔngɔ, ni kɛlɛ, ani jɔnya la jamana wɛrɛ kɔnɔ. A filɛ, u kolow tonin be kɛnɛma. Tilefɛ, tile b'u jɛni, sufɛ, u be to nɛnɛ la. 26Soo min tun lɔra e tɔgɔ la, a be cogo min na bii, ele y'a kɛ ten Isirayɛli ni Zuda mara mɔgɔw ka juguya kosɔn.
27« ‹O bɛɛ n'a ta Matigi, i muɲuna an kɔrɔ kosɔbɛ ka makari an na sɔbɛ la 28i ko i tun y'a don i ka baarakɛla Musa daa la cogo min na i y'a fɔ a ye loon min na ko a k'i ka sariya sɛbɛn Isirayɛlidenw ye. E tun ko 29ni an ma e ka kuma bato, jamaba nin bena dɔgɔya ka kɛ fitini, siyaw cɛma i bena u jɛnsɛn ka taga minw fɛ. 30Ko bari i y'a lɔn ko an tena mɛnni kɛ i fɛ, sabu an ye siya tulogwɛlɛn ye. Ko nga k'an to jamana wɛrɛ kɔnɔ, u y'an minɛ ka taga n'an ye min na, ko an bena miiri, 31k'a lɔn ko e le ye Matigi ye, an ka Ala. Ko i bena hakiliɲuman d'an ma, ka tulow di an ma an ka se ka mɛnni kɛ. 32Ko u y'an minɛ ka taga n'an ye jamana min na, k'an to o yɔrɔ la, an bena i tanu, i ye min ye, an hakili bena jigi o la. 33Ko an bena an ka tulogwɛlɛya dabila, n'an ka kɛwalijuguw, bari koo min ye an faaw sɔrɔ tuma min na u ye e Matigi hakɛ ta, an hakili bena jigi o la.
34« ‹Ko i bena an segi o jamana na, e y'i daa di an faa Ibrayima ni Isiyaka ani Yakuba ma min kosɔn, an bena kɛ o tigiw ye. Ko i bena an caya, ko an tena dɔgɔya tugu. 35Ko i bena bɛn n'an ye kudayi, janko i be kɛ an ka Ala ye, an fana ka kɛ i ka jama ye. Ko i ye jamana min di an, i ka jama Isirayɛli ma, ko i ten'an gwɛn ka bɔ a kɔnɔ tugu.


text:
Mar 15
Pilati be Yezu kiti
(Mat 27.1-2,11-26; Luka 23.1-5,13-25; Zan 18.28—19.16)
1Sɔgɔma joona, sanni tile ka bɔ, sarakalasebagaw kuntigiw ni sariya karamɔgɔw ni cɛkɔrɔbaw, ani zuwifuw ka kititigɛlaw bɛɛ ye ɲɔgɔn ye Yezu ka koo la. U y'a siri ka taga don Pilati bolo. 2Pilati y'a ɲininga ko: «I ye zuwifuw ka masacɛ ye wa?» Yezu y'a jaabi ko: «I yɛrɛ y'a fɔ.»
3Sarakalasebagaw kuntigiw y'a jalaki kosɔbɛ. 4Pilati y'a ɲininga tugu ko: «I te foyi fɔ wa? U b'i jalakira koo minw bɛɛ la, i m'o mɛn wa?»
5Nga Yezu ma foyi fɔ tugu. O ye Pilati kabakoya.
Jama ko Yezu ka gwengwen lɔgɔ kan
(Mat 27.15-26; Luka 23.13-25; Zan 18.39—19.16)
6Saan o saan *Hɔrɔnya ɲanagwɛ tuma na, Pilati tun be kasoden dɔ bila ka kɛɲɛ ni jama ka laɲini ye. 7O y'a sɔrɔ cɛɛ dɔ tun be yen min tɔgɔ ko Barabasi. O tun be kaso la n'a murutiɲɔgɔnw ye o waati la, bari u tun ye mɔgɔ dɔ faga tuma min na u murutira Ɔrɔmu faamaw ma. 8Jama tagara Pilati fɛ k'a daali ko: «I be to ka koo min kɛ an ye saan o saan Hɔrɔnya ɲanagwɛ tuma na, o kɛ an ye.»
9Pilati y'u ɲininga ko: «Aw b'a fɛ ne ka zuwifuw ka masacɛ le bila wa?»
10Pilati tun y'a lɔn ko ɲagoya le y'a to sarakalasebagaw kuntigiw ye Yezu don ale bolo. 11Nga sarakalasebagaw kuntigiw ye jama kɔnɔnasu k'u ka Pilati daali ko a ka Barabasi bila. 12Pilati y'u ɲininga tugu ko: «O tuma na, aw be min wele zuwifuw ka masacɛ, aw b'a fɛ ne ka mun kɛ o la?»
13U pɛrɛnna ko: «A gwengwen lɔgɔ kan!»
14Pilati y'u ɲininga tugu ko: «Mun na? A ye kojugu jumɛn kɛ?»
U pɛrɛnna ka tɛmɛ fɔlɔta kan ko: «A gwengwen lɔgɔ kan!»
15Pilati tun b'a fɛ ka jama sago kɛ minkɛ, a ye Barabasi bila. A ye mɔgɔ bila ka Yezu bugɔ ni golokami ye, ka sɔrɔ k'a don sɔlidasiw bolo k'u ka taga gwengwen lɔgɔ kan.
Sɔlidasiw be yɛlɛ Yezu ma
(Mat 27.27-31; Zan 19.2-3)
16Sɔlidasiw tagara ni Yezu ye Zude mara kuntigi ka luu kɔnɔ. U ye sɔlidasi tɔw bɛɛ wele k'u lajɛn yen. 17U ye deleke wuleman don a kaan na, ka ŋɔni dan k'a la a kuun na i ko masafugulan. 18O kɔ, u tora k'a fɔ ko: «I dansɛ, zuwifuw ka masacɛ», 19ka to k'a bugɔ a kuun na ni bere ye, k'u daji tu a kan, ani k'u kunbiri gwan a kɔrɔ i n'a fɔ u b'a boɲa. 20U yɛlɛla a ma ka ban tuma min na, u ye deleke wuleman nin bɔ a kaan na, k'a yɛrɛ ka deleke ta k'a don a la. U bɔra ka taga n'a ye a gwengwenyɔrɔ la.
U be Yezu gwengwen lɔgɔ kan
(Mat 27.32-44; Luka 23.26-43; Zan 19.17-27)
21- U taatɔ ni Yezu ye a gwengwenyɔrɔ la, u ye cɛɛ dɔ tɛmɛtɔ ye ka bɔ kongo la. Sirɛnika tun lo min tɔgɔ ko Simɔn. Alɛkisandiri ni Urufusi facɛ lo. Sɔlidasiw y'a karaba ka Yezu gwengwenlɔgɔ ta. 22U tagara ni Yezu ye yɔrɔ dɔ la u be min wele u ka kaan na ko Gɔligota, o kɔrɔ ko kungolo yɔrɔ. 23U ye fura dɔ ɲagami duvɛn na k'u b'a d'a ma a k'a min, nga a banna. 24- O kɔ, u y'a gwengwen lɔgɔ kan. U ye kala la ka Yezu ka faniw tilan ɲɔgɔn cɛ. U ye kala la waasa k'a lɔn min ka kan ka min sɔrɔ. 25U y'a gwengwen lɔgɔ kan tuma min na, o y'a sɔrɔ tilekun bɔra a be lɛrɛ saba bɔ. 26U y'a gwengwen kuun min na, u y'o sɛbɛn walaka dɔ kan ko: «Zuwifuw ka masacɛ.» 27U ye benkannikɛla fila gwengwen lɔgɔ dɔw kan Yezu gɛrɛfɛ. Kelen tun b'a kinibolo fɛ, kelen tun b'a numanbolo fɛ. [ 28- O cogo la, min sɛbɛnnin be Ala ka kuma na ko: «U y'a jati kojugukɛlaw dɔ ye», o dafara.]
29- Mɔgɔ minw tun be tɛmɛna, u tun b'u kuun karikari ka Yezu nɛni ko: «Anhaan! E min be se ka Alabatosoba ci k'a lɔ kura ye tile saba kɔnɔ, 30jigi ka bɔ gwengwenlɔgɔ kan k'i yɛrɛ kisi.»
31O cogo kelen na, sarakalasebagaw kuntigiw ni sariya karamɔgɔw tun be yɛlɛ Yezu ma n'u b'a fɔ ɲɔgɔn ye ko: «A ye mɔgɔ wɛrɛw kisi, nga a te se k'a yɛrɛ kisi. 32N'a ye Ala ka Mɔgɔ wolomanin nin ye, Isirayɛli ka masacɛ, a ka jigi ka bɔ gwengwenlɔgɔ kan sisan. N'an ye o ye, an bena la a la.»
U tun ye mɔgɔ minw gwengwen lɔgɔ kan Yezu gɛrɛfɛ, olu fana tun b'a nɛnina.
Yezu ka sayako
(Mat 27.45-56; Luka 23.44-49; Zan 19.28-30)
33Tilegwangwan fɛ, dibi donna yɔrɔ bɛɛ fɔɔ ka lɛrɛ saba kɛ. 34- Tile sumana tuma min na, Yezu pɛrɛnna u ka kaan na ko: «Eloyi, Eloyi, lamasabakitani?» O kɔrɔ ko: «Ne ka Ala, ne ka Ala, mun na i ye ne bila?»
35Mɔgɔ minw tun be yen, u dɔw y'o pɛrɛnkan mɛn minkɛ, u y'a fɔ ko: «Aw k'aw tulo malɔ. A be kira Eli welela.»
36- U dɔ bolila ka taga fuu ta, k'a don vinɛgiri la, k'a bila bere jamanjan dɔ kunna, ko a b'a di Yezu ma a k'a min. O cɛɛ nin y'a fɔ ko: «Aw ye lɔ. An ben'a filɛ yala ni Eli bena na a bɔ gwengwenlɔgɔ nin na.»
37Yezu kulera ka sɔrɔ ka sa. 38- O tuma na, Alabatosoba cɛtigɛfani faranna fila ye k'a daminɛ sanfɛ fɔɔ duguma. 39Sɔlidasi kɛmɛ kuntigi min tun lɔnin be Yezu ɲafɛ, o y'a ye ko a sara ten minkɛ, a y'a fɔ ko: «Siga t'a la, cɛɛ nin tun ye Ala Deen ye.»
40- Muso dɔw fana lɔnin tun be yɔrɔjan k'o koow filɛ. Magidala Mariyamu, Zaki fitini ni Zoze bamuso Mariyamu, ani Salome tun b'o musow cɛma. 41Yezu tun be Galile mara la tuma min na, olu tun be to ka tugu a kɔ k'a dɛmɛ. Muso caaman tun b'u cɛma fana minw tun tagara ni Yezu ye Zeruzalɛmu.
Yezu suu donko
(Mat 27.57-61; Luka 23.50-56; Zan 19.38-42)
42Lafiɲɛlon labɛnlon wuladafɛ tun lo. O dugusagwɛ tun bena kɛ lafiɲɛlon ye. 43Arimateka Yusufu y'a jaa gwɛlɛya ka taga Pilati sɛgɛrɛ ka Yezu suu daali a fɛ janko lafiɲɛlon koow kana ɲagami. Yusufu tun ye mɔgɔbaba ye zuwifuw ka kititigɛlaw cɛma. Ale fana tun be Ala ka masaya waati kɔnɔna. 44Pilati y'a mɛn ko Yezu sara joona ten minkɛ, o y'a kabakoya. A ye sɔlidasi kuntigi wele k'a ɲininga yala ni Yezu satuma mɛnna. 45A ye kunnafoni sɔrɔ ka bɔ sɔlidasi kuntigi fɛ tuma min na, a sɔnna Yusufu ka taga Yezu suu ta. 46Yusufu tagara bagi san. O kɔ, a tagara Yezu suu bɔ gwengwenlɔgɔ kan ka bagi nin meleke a la. U tun ye kaburu min sogi farakulu la, a y'a suu don o kɔnɔ. O kɔ, a ye kabakuru belebeleba dɔ kolonkolon ka kaburu datugu n'a ye. 47Magidala Mariyamu ani Zoze bamuso Mariyamu ye Yezu suu donyɔrɔ filɛ.


text:
Gal 3
Galatikaw ka nalomanya
1Aw Galatika nalomanw, mɔgɔ jumɛn le y'aw ɲaa ɲini ten? K'a sɔrɔ Yezu Krista ka sayako lɔgɔ kan fɔra ka gwɛ aw ye kosɔbɛ. 2Ne b'a fɛ ka fɛɛn min faamu aw fɛ, o ye nin ye: Aw ye Nii Senuman sɔrɔ aw ka sariya batoli barika la wa, walima aw sɔnna kibaru diman ma minkɛ, o kosɔn lo? 3Aw ka nalomanya nin sera o bɛɛ ma wa? Aw daminɛna ni Nii Senuman ye, aw b'a fɛ k'o koo laban adamadenya la wa? 4Aw y'o koo ye k'o lɔn gwansan wa? N'o ye gwansan ye, 5Ala min b'a ka Nii Senuman d'aw ma ani ka kabakow kɛ aw cɛma, ale b'o kɛ aw ka sariya batoli le kama wa? Walima aw sɔnna kibaru diman ma minkɛ, o le kosɔn?
Ala b'an jati mɔgɔtilenninw ye jigi barika la
6- A fɔra Ala ka kuma na ko: «Ibrayima lara Ala la, o la, a y'a jati mɔgɔtilennin ye.» 7- Aw k'a lɔn ko mɔgɔ minw lara Yezu la, olu le ye Ibrayima deenw ye. 8- O la, Ala tun kɔnna ka kibaru diman nin fɔ ko: «Siyaw bɛɛ bena hɛrɛ sɔrɔ e le barika la,» bari Ala tun y'a latigɛ ko a bena siya wɛrɛw jati mɔgɔtilenninw ye jigi barika la. 9Ibrayima lara Ala la, o la, a ye duba sɔrɔ. O cogo la, mɔgɔ o mɔgɔ mana la Ala la, o tigi be duba sɔrɔ fana. 10- Mɔgɔ minw jigi be sariya kan, olu bɛɛ danganin lo. Bari a fɔra Ala ka kuma na ko: «Mɔgɔ minw te sariya bɛɛ bato, olu bɛɛ danganin lo.» 11- A fana gwɛnin lo ko Ala ɲakɔrɔ mɔgɔ si te se ka jati mɔgɔtilennin ye sariya barika la, bari a fɔra Ala ka kuma na ko: «Mɔgɔtilennin bena kisi lanaya barika la.» 12- Nga sariya ta, ni jigi ta te kelen ye. A fana fɔra Ala ka kuma na ko: «Mɔgɔ min be sariya bɛɛ bato, o tigi be balo o barika la.» 13- A fɔra Ala ka kuma na ko ni mɔgɔ o mɔgɔ dulonna yiri la, k'o tigi ye dangaden ye. Krista yɛrɛ sɔnna ka kɛ dangaden ye an kosɔn, waasa k'an kisi sariya ka danga ma. 14A kɛra ten, Ala tun ye hɛrɛ min koo fɔ Ibrayima ye, o ka se ka kɛ siya wɛrɛw ye Yezu Krista barika la, ani Ala tun y'a daa di Nii Senuman min koo la, an k'o sɔrɔ jigi barika la.
Sariya ka baara
15N balimaw, ne be nin koo nin kɛɲɛ ni adamadenya ye. Ni mɔgɔ dɔ y'a ka koo dɔ latigɛ ka ɲa sanni a ka sa, mɔgɔ wɛrɛ te se k'o cɛn, walima ka dɔ fara o kan. 16- Ala tun y'a daa di Ibrayima n'a kɔmɔgɔ le ma. O kɔmɔgɔ nin ye Krista le ye. O la, a tun y'a fɔ ko: «E n'i kɔmɔgɔ.» A m'a fɔ ko: «E n'i kɔmɔgɔw.» 17- Ne b'a fɛ ka fɛɛn min fɔ, o ye nin ye: Ala ye dadili min kɛ o tena yɛlɛma. Saan kɛmɛ naani ni bi saba tɛmɛnin kɔ sariya min nana sigi, ale te se ka dadili nin yɛlɛma fewu. 18- Bari Ala b'a daa di koo min na, n'ale be sɔrɔ sariya batoli barika la, o te dadili ye tugu. Nga Ala ka dadili kosɔn, a ye nɛɛma kɛ Ibrayima ye. 19Sariya do sigira mun le kama? A sigira janko filiw ka lɔn, yanni Ibrayima Kɔmɔgɔ ka na. Dadili tun kɛra min ye. Mɛlɛkɛw le y'o sariya nin di soronanikɛla dɔ le barika la. 20Nga ni soronanikɛla koo be fɔ yɔrɔ min na, o te mɔgɔ kelen koo ye tugu, Ala do ye kelen ye. 21O tuma na, sariya ni Ala ka dadili be ɲɔgɔn kɛlɛ wa? Ayi, ni sariya tun dira min be se k'a to mɔgɔ be kisi, o tuma na mɔgɔ fana tun be se ka jati mɔgɔtilennin ye sariya barika la. 22A fɔra Ala ka kuma na ko mɔgɔ bɛɛ be hakɛ ka fanga kɔrɔ, waasa mɔgɔ minw lara Yezu Krista la, olu ka Ala ka dadili nɛɛma sɔrɔ.
23Mɔgɔw k'u jigi la Krista kan, yanni o waati ka se, an tun be sariya bolo fɔlɔ, k'o waati makɔnɔ. 24O le y'a to, sariya tun kɛra an kɔlɔsibaga ye, ka Yezu Krista makɔnɔ, waasa an ka se ka jati mɔgɔtilenninw ye jigi barika la. 25Sisan lanaya waati le be yen, an te kɔlɔsibaga nin bolo tugu. 26Bari aw minw lara Yezu Krista la, aw bɛɛ ye Ala deenw ye jigi barika la. 27Aw minw bɛɛ batizera waasa ka jɛn ni Krista ye, aw sɔnna ka jɛn n'a ye ka kɛ kelen ye. 28Danfara te zuwifu ni siya wɛrɛ cɛ tugu, jɔɔn ni hɔrɔn cɛ, cɛɛ ni muso cɛ. Bari aw bɛɛ kɛra kelen ye Yezu Krista barika la. 29- N'aw kɛra Krista ta ye, aw ye Ibrayima kɔmɔgɔw ye, aw fana bena niyɔrɔ sɔrɔ Ala ka dadili la.


text:
Zer 14
Zeremi be Ala daalila jaa waati la
1Masaba ye min fɔ Zeremi ye jaa kosɔn, o ye:
2«Zuda mara be dusukasi la,
a duguw be nagasira,
u ɲaa sisinin lo,
u siginin be duguma.
Zeruzalɛmukaw kasikan be bɔra.
3Ɲamɔgɔw b'u ka baarakɛlaw ci ka taga jii ta.
Olu be se jimarayɔrɔ la k'a ye ko jii te yen.
U be segi n'u ka minan lakolonw ye.
Maloya, ni hakiliɲagami y'u kuun surun.
4Dugukolo pɛrɛnpɛrɛnnin lo
bari sanji te na tugu jamana kɔnɔ.
Sɛnɛkɛlaw y'u kuun surun maloya bolo.
5Kongo kɔnɔ, mankalanin be wolo,
ani ka taga k'a deen to yen.
Bari, biin te yen.
6Kongofaliw be lɔ kongokolon kulujanw kan,
ka fɔɲɔ minɛ i ko kongowuluw.
U ɲaa be dibi
bari biin te yen k'a ɲimi.»
7N'an ka kojuguw b'an jalaki,
Masaba, fɔɔ i ka dɔ kɛ i tɔgɔ kosɔn.
Bari an ka tilenbaliyakow cayara,
an y'i hakɛ ta.
8Isirayɛli jigi,
e min y'a kisibaga ye waatigwɛlɛn na,
mun na e b'i yɛrɛ kɛ i n'a fɔ lonan, jamana kɔnɔ,
i ko tɛmɛbaga min be la suu kelen?
9Mun na e y'i yɛrɛ kɛ
i n'a fɔ cɛɛ min fanga banna,
i ko kɛlɛdenŋana min te se ka mɔgɔ kuun bɔ?
K'a sɔrɔ i do b'an cɛma, Masaba.
An ye i ka mɔgɔw le ye,
kana an labila.
*
10Masaba y'a fɔ siya nin kosɔn ko:
«Tiɲɛ na, ka taama u kunfɛ, o le ka d'u ye.»
U koo kɔni man di Masaba ye fewu.
Sisan kɔni, a hakili b'u ka juguya la,
a bena u ka kojuguw juru sara.
11Masaba y'a fɔ ne ye ko: «Kana ne daali siya nin ka hɛrɛ kama dɛ! 12Hali n'u ye suun don, ne tena mɛnni kɛ u kasikan la. Hali n'u ye saraka jɛnita ni suman sarakaw bɔ, ne tena sɔn o la. Ne bena u halaki ni murujan, ni kɔngɔ, ani fɔɲɔbana ye.»
13Ne y'a jaabi ko: «Ee! Matigi, Masaba! A ye, kiraw b'a fɔra u ye ko: ‹Aw tena murujan ye, kɔngɔ tena aw tɔɔrɔ. Ne bena hɛrɛ kɛ aw ye o yɔrɔ nin na.› »
14O tuma na, Masaba y'a fɔ ne ye ko: «Kira nunu be min fɔra ne tɔgɔ la, o ye galon le ye. Ne m'u ci. Ne ma cii foyi di u ma. Ne ma foyi fɔ u ye. Olu yɛrɛ ka siko galonlamanw, ni lagwɛlikɛkumafu nunu, ani u ka miiriyakolonw, u b'o le kiraya kɛra aw ye. 15O le kama, kira minw be kiraya kɛra ne tɔgɔ la, ne Masaba ko: Ne m'u ci, k'a sɔrɔ u b'a fɔra ko murujan ni kɔngo tena se jamana nin ma. Olu kɔni, murujan ni kɔngɔ le bena olu halaki. 16U be kirayakuma fɔra minw ye, olu bena filifili Zeruzalɛmu bɔlɔnw na kɔngo ni murujan kosɔn. Mɔgɔw tena sɔrɔ k'u suu don, olu, n'u musow, n'u deen cɛmanw ni musomanw. N bena u ka juguya sara u la ten.»
Zeremi be yafa ɲini jama ye
17Masaba ko: «I bena nin fɔ u ye ko:
‹Ne ɲaji be woyora
suu ni tile, a te lɔra.
Bari, bɔnɛ ye ne ka jama sɔrɔ,
ne diyanamɔgɔw mandimina kosɔbɛ.
18Ni n tagara kongo kɔnɔ,
minw fagara ni murujan ye,
olu b'o yɔrɔ la.
Ni n nana dugu kɔnɔ,
minw be tɔɔrɔla kɔngɔ bolo,
olu le be yen.
Kiraw ni sarakalasebagaw be munumununa jamana kɔnɔ,
u te foyi faamuna.› »
19O tuma na, i ye Zuda mara mɔgɔw fili pewu wa?
*Siyɔn koo goyara i ye le wa?
Mun na i be sɛgɛn lara an kan,
fura te min na?
An tun be hɛrɛ makɔnɔna, nga foyi!
An tun be lafiya kɔnɔna,
nga jatigɛ le be se an ma.
20Masaba, an sɔnna an ka juguya ma,
ani an faaw ka kojuguw.
An y'i hakɛ ta.
21Kana an fili i bolo kɔ,
i tɔgɔ kosɔn,
kan'a to i ka masasigiyɔrɔ be mafiɲɛ ya.
I hakili to an ka bɛɛn la,
i kan'a cɛn.
22Siyaw ka joow cɛma,
dɔ be yen min be se k'a to sanji be ben wa?
Yala sankolo barika le be na ni sanji ye wa?
Masaba an ka Ala, e le te sanji dibaga ye wa?
An jigi be e le kan,
bari e le be o koow bɛɛ kɛ.


text:
Mas fɔlɔ 7
Solomani ka soo lɔko
1Solomani y'a yɛrɛ ka soo lɔ fana. A y'ale lɔ saan tan ni saba kɔnɔ a ka sɔrɔ k'a ban pewu. 2Boon min be wele ko Liban tuu, a y'o lɔ. O boon nin jaɲa tun ye mɛtɛrɛ bi duuru ye, a kɔnɔ boɲa tun ye mɛtɛrɛ mugan ni duuru ye, a jaɲa sanfɛ, o tun ye mɛtɛrɛ tan ni duuru ye. Sɛdiriyiriw le tun kɛra tutunanw ye, olu sira naani le tun b'a kɔnɔ, o fana ka kɛ banabiriw ye, tutunan nunu kan. 3U ye sɛdiriyiri dɔw la banabiri nunu kan k'u kuun biri. O yiri nunu tun ye bi naani ni duuru ye, sira kelen o sira kelen, tan ni duuru. 4Fenɛtiriw tun be soo nin faan fila la sira saba saba. U kelen kelen bɛɛ tilennin tun be ɲɔgɔn ma. 5Koonw n'u lɔgɔw bɛɛ jaɲa n'u boɲa tun ye kelen ye. Fenɛtiri sira saba nunu kelen kelen bɛɛ tun tilennin be ɲɔgɔn ma.
6A ye bonba wɛrɛ lɔ tutunanw ka ca min kɔnɔ, min tɔgɔ ko Tutunan boon. O jaɲa tun ye mɛtɛrɛ mugan ni duuru ye. A kɔnɔ boɲa tun ye mɛtɛrɛ tan ni duuru ye, ka bulonda dɔ kɛ a la ni tutunanw ye ka gwata dɔ kɛ o ɲafɛ.
7A tun ye boon dɔ lɔ ka masasigilan bila o kɔnɔ. A tun be to ka kitiw tigɛ o yɔrɔ la, o tɔgɔ ko Kititigɛ boon. A ye sɛdiriyiri kɛ k'o kogo datugu k'a ta duguma fɔɔ sanbon na. 8- A y'a yɛrɛ ka laso lɔ o cogo kelen na luu wɛrɛ kɔnɔ, boon nin kɔfɛ. A fana ye soo wɛrɛ lɔ min ni boon nin ye cogo kelen ye, o ka kɛ Ezipiti masacɛ denmuso ta ye, a tun ye min furu.
9Boon nunu bɛɛ lɔra ni kabakuru ɲanamanw ye. U tun lɛsɛra ka ɲa u faan fila bɛɛ la. U y'a ta duguma fɔɔ ka taga se bon dan ma, kɛnɛmala fana lɔra n'o ye fɔɔ ka taga se luba ma. 10Soo nin juu tun sigira ni kabakuruɲumanw ye minw ka bonbon, dɔw boɲa tun ye mɛtɛrɛ duuru ye, dɔw naani. 11Olu sanfɛ, u ye lɔli kɛ ni kabakuru ɲanamanw ye. Olu fana tun lɛsɛra ka ɲa. Sɛdiriyiriw lara o kan. 12Luba laminikogo tun lɔra ni kabakuru lɛsɛninw ye, fɔɔ ka se sira saba ma, ani sɛdiriyiri sira kelen tun lara o kan, i n'a fɔ Masaba ka soo kɔnɔnalu tun lɔra cogo min na, ani a bulonda fana.
Uramu ye baara minw kɛ
(Lok 2nan 3.15—5.1)
13Masacɛ Solomani ye Uramu wele ka bɔ Tiri ka na. 14A bamuso tun ye firiyamuso ye, Nɛfutali kɔmɔgɔ tun lo. A facɛ tun ye Tirika ye. Uramu tun ye zirabaarakɛbaga ye. A tun be se o baara la kosɔbɛ, hakili tun b'a fɛ ka se ka zirabaara sifa bɛɛ kɛ. A nana se masacɛ Solomani fɛ k'a ka zirabaara bɛɛ kɛ.
15A ye tutunan fila dilan ni zira ye. Tutunan kelen nin jaɲa tun ye mɛtɛrɛ kɔnɔntɔn ye, a boɲa tun ye mɛtɛrɛ wɔɔrɔ ye. Tɔ kelen nin fana tun be ten. 16A ye fɛɛn dɔ ziralaman fila dilan minw ka kan ka bila tutunan nunu sanfɛ. U kelen kelen bɛɛ jaɲa sanfɛ tun ye mɛtɛrɛ fila ni tilan ye. 17Masirifɛn dɔ deen wolonwula ani jɔrɔkɔ deen wolonwula tun be tutunan kunnafɛn nunu kelen kelen bɛɛ la. 18A ye gerenadiyiriden jaaw dilan, k'o kɛ ka masirifɛn nunu lamini fɔɔ sira fila fila. 19Fɛɛn minw tun be bulonda tutunanw sanfɛ, olu tun dilanna ka kɛ i ko feeren. U jaɲa sanfɛ tun ye mɛtɛrɛ fila ye. 20Fɛɛn fila minw sigira tutunan nunu sanfɛ, gerenadiyiriden jaa kɛmɛ fila tun y'u lamini u kuruyɔrɔ la sira fila fila, masirifɛn nunu sanfɛ. 21A ye tutunan nunu wili k'u lɔ Masaba ka soo bulonda la. U ye kinibolo tutunan nin tutu k'ale tɔgɔ la ko Yakin, o kɔrɔ ko Ala le be sabatili kɛ, ka numanbolo ta tutu k'ale fana tɔgɔ la ko Bowazi. O kɔrɔ ko fanga be bɔ Ala fɛ. 22Tutunan nunu sanfɛla tun kɛra i n'a fɔ feeren dɔ. Tutunan nunu baara banna ten.
23A fana ye tasaba ziralaman dɔ dilan. A kɔnɔ waga tun ye mɛtɛrɛ duuru ye, a jaɲa sanfɛ, mɛtɛrɛ fila ni tilan, ani a boɲa, mɛtɛrɛ tan ni duuru. 24Yiriden dɔw jaaw tun b'a dagolo jukɔrɔ k'a lamini. Mɛtɛrɛ tilancɛ o mɛtɛrɛ tilancɛ, jaa nunu tan be sɔrɔ yen, fɔɔ ka tasaba nin lamini, sira fila. O ni tasaba nin tun korila ka dilan ɲɔgɔn fɛ. 25A ye tura tan ni fila jaa dilan ni zira ye, tasaba nin tun sigira o kan. Tura jaa saba ɲaa tun sinnin be kɔgɔdugu ɲafan na, saba ɲaa sinnin be tileben fɛ, saba wɛrɛ ɲaa sinnin be worodugu ɲafan na, saba wɛrɛ ɲaa sinnin be kɔrɔn fɛ. Tasaba nin sigira olu kan, o tura nunu jaa kɔfɛla tun be tasaba kɔrɔ. 26Tasaba nin dagolo boɲa tun sera mɔgɔ tigɛ boɲa ma. Dagolo nin tun kɛra i ko jifilen min dilanna i n'a fɔ feeren. Litiri waa bi seegi (80 000) ɲɔgɔn le tun b'a fa.
27O kɔ, a ye wotoro tan dilan ni zira ye. U kelen kelen bɛɛ jaɲa tun ye mɛtɛrɛ fila ye, u kɔnɔ boɲa, mɛtɛrɛ fila, u jaɲa sanfɛ, mɛtɛrɛ kelen ni tilan. 28Wotoro nunu tun dilanna cogo min na, o filɛ. U ye zira dɔw kɛ k'u lɔ nɔnkɔnw na i n'a fɔ berew, ka pɛnpɛrɛninw bila gɛrɛnw na k'u nɔrɔ o la. 29Jaraw ni turaw, ani *serubɛn jaaw dilannin tun b'o pɛnpɛrɛnin nunu kan, k'u dɔw kɛ nɔnkɔn ta nunu kan. Masirifɛn dɔw tun kɛnin be jara ni tura jaa nunu sanfɛ ani jukɔrɔ. 30Seen ziralaman naani tun be wotoro nunu na. Seen nunu lakisi fana tun ye zira ye. Daga bena sigi nɔnkɔn minw kan, olu ni lakisi minɛfɛn tun nɔrɔnin be ɲɔgɔn na. Masirifɛn dɔw tun be nɔnkɔn nunu gɛrɛn na. 31Wotoro nunu sanfɛla tun wilinin lo ka se mɛtɛrɛ tilan ma. A kɔnɔ waga tun be se santimɛtɛrɛ bi wolonwula ni duuru ma. A korinin tun lo ka wili sanfɛ. U ye jaa dɔw ɲɛgɛn k'a lamini. Wotoro nunu faan bɛɛ tun ye kelen ye, u korinin tɛ. 32Seen naani nunu tun donnin be wotoro nunu yiri pɛnpɛrɛninw jukɔrɔla la. Seen lakisi tun tugunin be kadiri la. Seen nunu jaɲa tun sera santimɛtɛrɛ bi wolonwula ni duuru ma. 33U tun dilannin be i n'a fɔ kɛlɛkɛwotoro seen. Lakisiw tun b'u la, ni zantiw ani ɛrɛyɔnw ni mayow. O bɛɛ tun ye zira ye. 34Fɛɛn naani minw tun be nɔnkɔn kelen kelen bɛɛ la, k'u minɛ ka lɔ, olu tun nɔrɔnin be wotoro nunu kadiriw la. 35A tun ye masirifɛn dɔ kɛ wotoro nunu kelen kelen bɛɛ sanfɛ. O fɛɛn nin boɲa tun te se mɛtɛrɛ tilancɛ ma k'a lamini a daa la. Wotoro nunu sanfɛlaw la fana, bolo minɛyɔrɔ tun be yen, ani fɛɛn pɛnpɛrɛnin dɔ. O ni wotoro nin tɔɔ bɛɛ tun dilanna ɲɔgɔn fɛ. 36A ye serubɛn jaaw, ni jara ani tamarofuraburu jaaw ɲɛgɛn wotoro nunu faan pɛnpɛrɛninw na, foyi tun te yɔrɔ minw na, ka masirifɛn dɔw kɛ k'u lamini. 37Wotoro tan nunu dilancogo tun ye kelen ye, u bɛɛ tun dilanna ka kɛ ɲɔgɔn na, u bɛɛ tun ye kelen ye, u boɲa tun ye kelen ye.
38- O kɔ, a ye daga deen tan dilan ni zira ye. Litiri waa kelen ni kɛmɛ wɔɔrɔ (1 600) ɲɔgɔn tun b'u kelen kelen bɛɛ fa. U kelen kelen bɛɛ jaɲa tun ye mɛtɛrɛ fila ye. U kelen kelen bɛɛ tun siginin be wotoro kelen kelen kan. 39A ye wotoro duuru bila soo nin kɔnɔ kinibolo faan fɛ, ka duuru bila numanbolo faan fɛ. A ye tasaba nin bila kinibolo faan fɛ ka taga kɔrɔn ni worodugu ɲafan na. 40- A ye dagaw ni pɛluw dilan, ani jifilenw.
Masacɛ Solomani tun ye baara min bɛɛ di Uramu ma k'a k'o kɛ Masaba ka soo kɔnɔ, a tilara o la ten.
41A ye tutunan fila ni kunnafɛn kurunin deen fila dilan.
A ye masirifɛn fila kɛ kunnafɛn nunu kan k'o masiri.
42A fana ye gerenadiyiriden jaa kɛmɛ naani dilan.
U tun be masirifɛn fila nunu na,
minw tun kɛra tutunan kunnafɛn nunu na,
43ni wotoro tan, ni daga deen tan,
olu lanin tun be wotoro nunu kan,
44ni tasaba, ni tura jaa tan ni fila minw b'a jukɔrɔ,
45ni dagaw, ani pɛluw, ni jifilenw.
Masacɛ Solomani y'a kɛ Uramu y'o minan minw bɛɛ dilan Masaba ka soo kama, u bɛɛ tun dilanna ni zira ye k'a jɔsi.
46Masacɛ y'a kɛ a ye minan nunu dilan Zurudɛn baji kɛnɛ la. U y'u yelen bɔgɔmana kɔnɔ Sukɔti ni Saritan duguw cɛ. 47Solomani ye minan nunu bɛɛ bila u bilayɔrɔw la ten. A ma se ka zira nunu gwiliya jati tugu, bari u tun ka ca haali.
48- Solomani ye minan wɛrɛw fana dilan Masaba ka soo kama. A ye sarakabɔyɔrɔ dilan ni sanu ye. Buru minw be di Masaba ma, olu be to ka bila tabali min kan, ale fana tun dilanna ni sanu ye. 49- A tun ye fitinɛ bilafɛnw deen tan dilan ni sanu yɛrɛ yɛrɛ ye, ka duuru bila kinibolo fɛ ka duuru bila numanbolo fɛ, boon saniyanin nin ɲafɛ, fitinɛw, kuruyɔrɔ be minw na i ko feerenw, ni fitinɛ daa bɔfɛnw, ka olu dilan ni sanu ye. 50A fana ye dagaw ni fitinɛ juru tigɛminanw, ani jifilenw, ni filenw ani wusulandagaw dilan ni sanu yɛrɛ yɛrɛ ye. A ye Yɔrɔ Senumanw ka Senuman dalakonw minɛyɔrɔw dilan ni sanu ye ka Alabatoso taw fana kɛ ten. 51- Masacɛ Solomani tilara Masaba ka soo baara bɛɛ la tuma min na, a facɛ Dawuda tun ye warigwɛ ni sanu, ani minan minw di Masaba ma, a ye olu ta ka taga u bila Masaba ka soo nafolo marayɔrɔ la.


text:
Kok 36
Muso ka niyɔrɔ ko
1Yusufu kɔmɔgɔ dɔw, minw ye Manase dencɛ Makiri dencɛ Galaadi ka fadenyabolow gwatigiw ye, olu nana kuma Musa ni Isirayɛliden tɔw ka gwatigiw fɛ. 2- U ko: «Masaba y'a fɔ i matigi ye ko i ka kala la ka jamana nin tilan Isirayɛlidenw cɛ k'u niyɔrɔ d'u ma ka kɛɲɛ n'u ye. A y'a fɔ i ye fana ko i k'an balimacɛ Selofeyadi niyɔrɔ d'a denmusow ma. 3Ayiwa, n'u furula Isirayɛliden dɔw ma minw ma bɔ Yusufu la, o tuma na, u niyɔrɔ bena bɔ an faaw ta la. U furula mɔgɔ min ma, a bena fara o tigi faaw ta kan. A kɛra ten, niyɔrɔ min dira an ma, dɔ bena bɔ o la. 4Ni Isirayɛlidenw ka saan bi duurunanm sera tuma min na, u furula mɔgɔ minw fɛ, u niyɔrɔ bena fara o tigiw niyɔrɔ kan. O la, u niyɔrɔ bena bɔ an bɛmaw kɔmɔgɔw niyɔrɔ la.»
5Masaba ye min fɔ Musa ye, a y'o fɔ Isirayɛlidenw ye, ko: «Tiɲɛ be Yusufu kɔmɔgɔw fɛ. 6Masaba be min fɔ Selofeyadi denmusow ka koo la, o filɛ nin ye. U be se ka furu u diyanamɔgɔ ma, a daan ye a ka kɛ u ka fadenyabolo mɔgɔ ye. 7O la, Isirayɛli ka deenw kɔmɔgɔw niyɔrɔ si tena to ka yɛlɛmayɛlɛma ɲɔgɔn fɛ, Isirayɛlidenw bɛɛ bena to n'u bɛmaw niyɔrɔ dugukolo ye. 8Niyɔrɔ be denmuso o denmuso fɛ Isirayɛli deen tan ni fila kɔmɔgɔw cɛma, ale ka kan ka furu a ka fadenyabolo mɔgɔ dɔ ma janko Isirayɛlidenw kelen kelen bɛɛ ka to n'u bɛmaw niyɔrɔ ye. 9O la, kɔmɔgɔ si niyɔrɔ tena yɛlɛma dɔ wɛrɛ fɛ, u bɛɛ bena to n'u yɛrɛ niyɔrɔ ye.»
10Masaba ye min fɔ Musa ye, Selofeyadi denmusow y'o kɛ. 11A denmuso Maala ni Tirisa ni Ogila ni Milika ani Nowa furula u facɛ balimacɛw deenw ma. 12U furula Yusufu dencɛ Manase kɔmɔgɔw ka fadenyabolo mɔgɔ dɔw ma, u niyɔrɔ tora u facɛ ka fadenyabolow la.
13Masaba ye min fɔ ani ka sariya minw sigi Isirayɛlidenw ye Musa barika la k'u to Mowabu kɛnɛba la Zurudɛn baji daa la Zeriko faan fɛ, o le ye nin ye.


text:
Eze 26
Kirayakuma, Tiri kama
1- Jɔnya saan tan ni kelennan kalo tile fɔlɔ loon, Masaba kumana ne fɛ ko: 2«Adamaden, Tirikaw y'a fɔ Zeruzalɛmu koo la ko: ‹Aha! Mɔgɔ bɛɛ tun be tɛmɛna dugu min na, o cɛnna! Anw le ben'a nɔɔ ta. An bena nafoloba sɔrɔ, Zeruzalɛmu cɛnna.› 3O kama, ne Matigi, Masaba ko: Tiri dugu, ne bena na i kama. Ne ben'a kɛ siya caaman be wili i kama i n'a fɔ kɔgɔji jikuruw be wili cogo min na. 4Olu bena Tiri laminikogow cɛn k'a sangasojanw ci. Ne ben'a buguri bɛɛ furan ka bɔ yen fɔɔ ka se fara ma. 5A bena kɛ mɔnikɛlaw ka jɔɔ layɔrɔ ye kɔgɔji daa la. Ne Matigi, Masaba le y'o fɔ. Siya wɛrɛw ben'a kɔnɔnafɛnw minɛ. 6Tiri gɛrɛfɛdugu minw be kongo kɔnɔ, olu kɔnɔ mɔgɔw bena faga ni murujan ye. O tuma na, u ben'a lɔn ko ne ye Masaba le ye.
7«Ne Matigi, Masaba ko: Babilɔni masacɛ Nabukodonozɔri, o min ye masacɛw ka masacɛ ye, ne ben'a kɛ ale be na Tiri kama ka bɔ kɔgɔdugu ɲafan fɛ ni soow, ni kɛlɛkɛwotorow, ni sotigiw, ani kɛlɛden caaman ye. 8A bena Tiri gɛrɛfɛduguw kɔnɔ mɔgɔw faga ni murujan ye. O kɔ, a ka kɛlɛdenw bena dogoyɔrɔ labɛn, ka kɛlɛkɛyɔrɔw lɔ i kama, ka nigɛkunbɛnnanw wili i kama. 9U bena aw ka kogow gosi n'u ka kogocimansinw ye k'aw ka sangasow ci n'u ka jendew ye. 10U ka soow bena caya fɔɔ ka gwangwan wili k'i datugu. Sotigiw ni wotorow dontɔ i kɔnɔ, o mankan bena kogow yɛrɛyɛrɛ. U bena don ni dugu donda ye i n'a fɔ dugu min laminikogo sɔgɔra. 11U ka soow bena i bɔlɔnw bɛɛ dɔndɔn. U bena i ka mɔgɔw faga ni murujan ye. U bena i ka tutunan barikamanw ben duguma.i 12U bena i ka nafolo bɛɛ cɛ k'i laminikogo n'i ka dakamanasow ci. U bena i ka kabakuruw n'i ka lɔgɔw, an'i ka buguriw cɛ k'o fili kɔgɔji la. 13- Ne ben'a kɛ dɔnkiliw te la i kɔnɔ tugu, gɔni fɔkan tena mɛn i kɔnɔ tugu. 14Ne bena i kɛ farakuru ye, i bena kɛ mɔnikɛlaw ka jɔɔ layɔrɔ ye. I tena lɔ tugu bari ne Masaba kumana. Ne Matigi, Masaba le ko ten.
15«Ayiwa, ne Matigi, Masaba b'a fɔ Tirikaw ye ko: Ni mɔgɔ mandimininw be ŋunanna, ni mɔgɔw be fagara i kɔnɔ tuma min na, jii cɛma dugukolow tena yɛrɛyɛrɛ i benkan kosɔn wa? 16- Kɔgɔjida la masacɛw bɛɛ bena jigi ka bɔ u ka masasigilanw kan k'u ka delekebabaw bɔ u kaan na k'u ka fani kaan sɔgɔninw bɔ. Siranya bena u minɛ. U bena sigi duguma, ka to ka yɛrɛyɛrɛ. U bena kabakoya i koo la. 17U bena dusukasidɔnkili la i koo la ko:
‹E min kɔnɔ mɔgɔw tun bɔra jida maraw la,
n'i tɔgɔ bɔnin tun lo, a kɛra di i tununa?
E n'i kɔnɔ mɔgɔw fanga tun ka bon
kɔgɔji kan taama na.
I tun be siranya bila mɔgɔw la yɔrɔ bɛɛ.
18Sisan, jii cɛma dugukolow yɛrɛyɛrɛla
i halakilon na,
kɔgɔji cɛma dugukolow kan mɔgɔw
jaa tigɛnin lo i benko kama.›
19«Ne Matigi, Masaba ko: Ni ne y'i kɛ dugulakolon ye, k'i kɛ i n'a fɔ mɔgɔ te dugu min kɔnɔ, ni ne y'a kɛ kɔgɔji be wili k'i datugu ni jii caaman ye k'i tunu tuma min na, 20o tuma na, ne bena i fili lahara, fɔlɔfɔlɔ mɔgɔw cɛma. Ne bena i bila fɔɔ dugukolo jukɔrɔ, o yɔrɔ min be i n'a fɔ tomo tuma bɛɛ, lahara mɔgɔw cɛma. Mɔgɔ si tena sigi i kɔnɔ tugu. Ne bena boɲa la diɲɛ kan. 21- Ne bena i kɛ siranyafɛn ye. I bena halaki pewu. Mɔgɔw bena i yɔrɔ ɲini, nga i tena ye tugu abada. Ne Matigi, Masaba le ko ten.»


text:
Ɛsi 3
Sarakajɛniyɔrɔ lɔko
1Saan kalo wolonwulanan na, Isirayɛlidenw bɛɛ tun sera u ka duguw la ka ban. O tuma na, jama wilila ka ɲɔgɔn lajɛn Zeruzalɛmu ka kɛ kelen ye. 2- Yozadaki dencɛ Zozuwe n'a tɔɲɔgɔn sarakalasebagaw, ani Salatiyɛli dencɛ Zorobabɛli n'a balimaw wilila ka sarakabɔyɔrɔ lɔ Isirayɛli ka Ala ye janko ka saraka jɛnitaw bɔ Ala ye ka kɛɲɛ ni Ala ka mɔgɔ Musa ka sariyasɛbɛ kɔnɔnakuma ye. 3- U tun be siran siya wɛrɛw ɲa minw tun be jamana nin kɔnɔ. O bɛɛ n'a ta, u ye sarakabɔyɔrɔ lɔ a lɔyɔrɔkɔrɔ la yen.a U ye saraka jɛnitaw bɔ Masaba ye a kan, sɔgɔma ta ni wulafɛ ta. 4- U ye *Gwatakɔrɔsigi ɲanagwɛ kɛ, ka kɛɲɛ n'a fɔcogo ye Musa ka sariyasɛbɛ la fana. Saraka jɛnita daa minw ka kan ka bɔ loon o loon, u y'o bɔ ka kɛɲɛ ni sariya ye. 5- O kɔ, u be deli ka saraka jɛnita minw bɔ, u ye olu bɔ, ka kalokura ta bɔ, ani ɲanagwɛ tɔw sarakaw, ɲanagwɛ minw be kɛ Masaba tɔgɔ la, ni mɔgɔ minw tun b'a fɛ k'u yɛrɛ ka saraka bɔ Masaba ye. 6Saan kalo wolonwulanan nin tile fɔlɔ yɛrɛ la, u y'a daminɛ ka saraka jɛnitaw bɔ Masaba ye, k'a sɔrɔ Masaba batoso juu tun ma sigi fɔlɔ.
7U ye wari di kabakurulɛsɛbagaw ni yirilɛsɛbagaw ma, ka dumuni ni minnifɛn ani tulu di Sidɔnkaw ni Tirikaw ma janko olu ka sɛdiriyiriw ta Liban k'o don kurun kɔnɔ ka na n'o ye fɔɔ Zafa, ka kɛɲɛ ni Pɛrɛsi masacɛ Sirusi ka fɔta ye. 8U senin Zeruzalɛmu, Ala ka soo, o saan filanan kalo filanan na, Salatiyɛli dencɛ Zorobabɛli ni Yozadaki dencɛ Zozuwe, n'u tɔɲɔgɔn sarakalasebaga tɔw ani Levi kɔmɔgɔ tɔw, ni mɔgɔ minw bɛɛ kɔsegira ka na Zeruzalɛmu ka bɔ jɔnya la, u ye baara daminɛ, k'a fɔ Levi kɔmɔgɔw ye minw sii sera saan mugan ma ani ka tɛmɛ o kan, ko u ka sigi Masaba ka soo lɔbaara kunna. 9Zozuwe n'a dencɛw ni a badenw, Kadimiyɛli n'a dencɛw, ni Zuda kɔmɔgɔw, ni Enadadi dencɛw, olu n'u dencɛw, ani u badenw, u bɛɛ jɛnna ka Ala ka soo lɔko kɔlɔsi. U bɛɛ tun ye Levi kɔmɔgɔw ye.
10- Soo lɔbagaw tun be Masaba batoso juu sigira tuma min na, sarakalasebagaw y'u ka sarakalasefaniw don, u y'u wele ka na o yɔrɔ la ni buru fiyɛtaw ye, ani Levi kɔmɔgɔ Azafu deenw nana ni nigɛ gositaw ye, janko u ka se ka Masaba tanu ka kɛɲɛ ni Isirayɛlidenw ka masacɛ Dawuda ka fɔta ye. 11- U tun be to ka nin dɔnkili le la ka Masaba tanu ka barika la a ye. U tun be to k'a fɔ ko:
«Masaba ka ɲi,
a ka makari te ban Isirayɛlidenw faan fɛ abada!»
Jama bɛɛ tun be to ka pɛrɛn kosɔbɛ ka Masaba tanu, bari u tun be Masaba ka soo juu sigira. 12Sarakalasebagaw ni Levi kɔmɔgɔw ani gwatigi minw tun kɛra cɛkɔrɔbaw ye, n'u tun ye Ala ka sokɔrɔ lɔnin ye, olu caaman tun be kasira ni mankanba ye, u be daminɛna ka soo nin juu sigi u ɲana tuma min na. Mɔgɔ caaman dɔ wɛrɛw tun be nisɔndiya ani ka kulekule, 13fɔɔ mɔgɔw tun te se ka mankan nin bɔ ɲɔgɔn na u cɛma, nisɔndiya ta ani kasi ta, bari jama tun be mankanba le kɛra, fɔɔ k'i to yɔrɔjan i b'a mɛn.


text:
Zak 8
Masaba bena hɛrɛ kɛ Zeruzalɛmu ye
1Masaba, Setigi kumana ne fɛ ko: 2«*Siyɔn koo be ne Masaba, Setigi dusu la kosɔbɛ. A koo ka di n ye haali.»
3Masaba ko: «Ne bena segi ka na Siyɔn kulu kan, ka to Zeruzalɛmu dugu kɔnɔ. Zeruzalɛmu bena tɔgɔkura sɔrɔ ko Tiɲɛdugu. Ne Masaba, Setigi ka kulu bena wele ko Kulu senuman.»
4Masaba, Setigi ko: «Cɛkɔrɔbaw ni musokɔrɔbaw bena sigi Zeruzalɛmu dugu forobayɔrɔw la tugu, bɛɛ n'a bololabere. 5Dugu forobayɔrɔw bena fa denmisɛnw na, cɛdenninw ni musodenninw bena tulon kɛ yen.»
6Masaba, Setigi ko: «Jama tɔɔ min bɔra jɔnya la ka na, hali ni olu b'o koo filɛ ko a tena se ka kɛ o loon na, ne fana bena o filɛ kɛbali ye wa? Ne Masaba, Setigi le ko ten.»
7Masaba, Setigi ko: «Ne bena n ka mɔgɔw kisi ka bɔ kɔrɔn fɛ jamanaw, ni tileben fɛ jamanaw na. 8Ne bena na n'u ye, u ka sigi Zeruzalɛmu kɔnɔ. U bena kɛ ne ka mɔgɔw ye, ne ka kɛ u ka Ala ye, kantigiya ni tilenninya la.»
9Masaba, Setigi ko: «Aw minw be kiraw ka kuma mɛnna sisan, u tun ye min fɔ ne Masaba ka soo juu sigituma na, min bena lɔ ka kɛ ne Ala batoso ye, aw y'aw jaa gwɛlɛya. 10Sanni o waati ka se, sara tun te mɔgɔ ka baara la, tɔnɔ tun te begɛnw na. Taamabaga tun te sutura la, juguw kosɔn. Bari, ne tun ye mɔgɔw bɛɛ bila ɲɔgɔnw na. 11Nga sisan, ne tena siya nin tɔɔ minɛ i n'a fɔ fɔlɔ la. Ne Masaba, Setigi le ko ten.
12«Ne bena hɛrɛ kɛ. *Ɛrɛzɛnsunw bena den, dugukolo ben'a nafa di, sankolo bena sanji di. Siya nin tɔɔ min tora, ne bena nin bɛɛ kɛ olu niyɔrɔ ye. 13Ayiwa, aw kɛra siya tɔw cɛma mɔgɔdanganinw ye cogo min na, aw, Zuda ni Isirayɛli mara mɔgɔw, o cogo kelen na, ne bena aw kisi, aw bena kɛ dubadenw ye. Aw kana siran, aw y'aw jaa gwɛlɛya.»
14Masaba, Setigi ko: «Ne tun y'a ŋaniya ta ko ne bena aw tɔɔrɔ bari aw faaw ye ne dusu dimi. Ne, Masaba, Setigi le ko ten. Ne tun m'o kɛko dabila. 15O cogo kelen na, sisan ne hakili yɛlɛmana, ne y'a latigɛ ko ne bena hɛrɛ kɛ Zeruzalɛmu ni Zuda mara mɔgɔw ye. Aw kana siran. 16- Aw ka kan ka min kɛ, o filɛ: Aw ka kɛ tiɲɛfɔbagaw ye aw ni ɲɔgɔn cɛ. Aw ka kititigɛyɔrɔw la, aw ka tiɲɛ fɔ yen min be na ni bɛɛn ye. 17Kan'a latigɛ ka kojugu kɛ i tɔɲɔgɔn na. Kana kali galon la. Bari o koo nunu bɛɛ ka go ne ye.» Masaba le ko ten.
Sundonlon bena kɛ nisɔndiyalon ye
18Masaba, Setigi kumana ne fɛ. 19Masaba, Setigi ko: «Suun min be don saan kalo naaninan, n'a kalo duurunan, n'a kalo wolonwulanan ani a kalo tannan, o sundonlon nunu bena yɛlɛma ka kɛ nisɔndiyalonw ye, ni ɲanagwɛ, ani batolikɛlonw ye Zuda mara mɔgɔw fɛ. Nga tiɲɛ ni hɛrɛ ka diya aw ye.»
20Masaba, Setigi ko: «Siya wɛrɛw ni dugubaba caaman mɔgɔw bena na tugu. 21Dugu dɔ mɔgɔw bena wili ka ta'a fɔ dugu wɛrɛ mɔgɔw ye ko: ‹Aw ye n'an ka taga Masaba daali, ka Masaba, Setigi yɔrɔ ɲini. Ayiwa, an bena taga.› 22Siya caaman, ni jamana barikamanw bena na ne Masaba, Setigi yɔrɔ ɲini Zeruzalɛmu, ka ne daali.»
23Masaba, Setigi ko: «O waati la, siya wɛrɛw mɔgɔ tan bena zuwifu kelen ka fani dagolo minɛ ka to k'a fɔ ko: ‹An b'a fɛ ka taga n'aw ye, bari an y'a mɛn ko Ala b'aw le fɛ.› »


text:
Sar 26
1- «Aw kana joo si dilan, aw kana yiri lɛsɛnin, walima kabakuru si lɔ k'a bato, aw kana kabakuru ɲɛgɛnin si bila aw ka jamana kɔnɔ ka biri a kɔrɔ. Ne le ye Masaba aw ka Ala ye.
2«Aw ka lafiɲɛlonw bato ne kama, ka ne ka sigiyɔrɔ boɲa. Ne le ye Masaba ye.
Hɛrɛ min be sɔrɔ Ala sago kɛli la
3- «Ni aw ye ne ka fɔta bato ka banba ka ne ka kuma bato, 4o tuma na, ne bena sanji di aw ma a waati la, sɛnɛ bena ɲa, yiriw bena den, 5aw bena suman caaman sɔrɔ k'a gosi fɔɔ ka se *ɛrɛzɛn tigɛtuma na. Ɛrɛzɛn fana tena ban tigɛ la ni dannikɛtuma ma se. Aw bena dumuni kɛ aw sago la ka sigi hɛrɛ la aw ka jamana kɔnɔ. 6Ne bena hɛrɛ kɛ jamana mɔgɔw ye. Aw bena la, mɔgɔ si tena siranya bila aw la. Ne bena sogojuguw gwɛn ka bɔ jamana na. Kɛlɛ tena don aw ka jamana kɔnɔ. 7Aw bena tugu aw juguw kɔ k'u halaki ni murujan ye. 8Aw ka mɔgɔ duuru bena mɔgɔ kɛmɛ gwɛn, mɔgɔ kɛmɛ bena mɔgɔ waa tan gwɛn. Aw bena aw juguw halaki ni murujan ye. 9Ne bena n janto aw la k'aw jiidi, k'aw caya ka ne ka layidu dafa aw ye. 10Aw bena to ka sumankɔrɔw le dumu. Aw bena sumankɔrɔ bɔ bondo kɔnɔ ka kuraman don yen. 11Ne bena sigi aw cɛma, aw koo tena goya ne ye. 12- Ne bena to aw cɛma ka kɛ aw ka Ala ye, aw bena kɛ ne ka mɔgɔw ye. 13Ne le ye Masaba aw ka Ala ye, ne y'aw bɔ Ezipiti jamana na, janko aw kana kɛ Ezipitikaw ka jɔɔnw ye tugu. Aw tun be jɔnya la mɔgɔ minw bolo, ne ye olu ka fanga bɔ aw kunna, ka kunkɔrɔta di aw ma.
Danga min be sɔrɔ Ala sago kɛbaliya la
14«Nga n'aw ma sɔn ka mɛnni kɛ ne fɛ ka ne ka kuma nunu bɛɛ bato, 15n'aw banna ne ka fɔta ma, ni ne ka sariyaw koo goyara aw ye, fɔɔ aw be ban ka ne ka kuma bɛɛ bato, n'aw ye an ka bɛɛn cɛn, 16ne bena min kɛ aw la, o filɛ nin ye. Ne bena jatigɛkobabaw lase aw ma, mɔgɔfasabana ni farigwan bena aw ɲaa cɛn, k'aw barika ban dɔɔni dɔɔni. Aw bena danni kɛ fu, bari aw juguw bena o suman dumu. 17Ne bena wili aw kama. O la, aw juguw bena se aw kɔrɔ, aw kɔniyabagaw bena kɛ aw kuntigiw ye. Aw bena boli hali ni mɔgɔ si te aw nɔɔ fɛ.
18«O bɛɛ kɛnin kɔ, ni aw ma sɔn ka mɛnni kɛ ne fɛ, ne bena o tɔɔrɔ ɲɔgɔn wolonwula la aw kan aw ka hakɛ kosɔn. 19Fanga min b'aw la n'aw be to k'aw yɛrɛ yira n'a ye, ne ben'o cɛn, ka sankolo kɛ i n'a fɔ nigɛ aw fɛ, ani k'aw ka dugukolo kɛ i n'a fɔ zira, sanji benbaliya kosɔn. 20Aw bena sɛgɛn fu, bari aw ka sɛnɛfɛnw tena ɲa, jamana yiriw tena den.
21«Ni aw banna ne ma, n'aw ma sɔn ka mɛnni kɛ ne fɛ, ne bena o tɔɔrɔ ɲɔgɔn wolonwula la aw kan aw ka hakɛ kama. 22Ne bena sogojuguw bila aw la, u bena aw deenw minɛ k'aw ka begɛnw halaki. Aw tɔɔ bena kɛ fitini fɔɔ mɔgɔ tena sɔrɔ min be taama aw ka siraw kan tugu.
23«N'o koow si ma aw kolo, n'aw tora ka ban ne ma, 24o tuma na, ne fana bena ban aw la. Ne bena aw ka tɔɔrɔ ɲɔgɔn wolonwula la aw kan aw ka hakɛ kama. 25Ne ben'a kɛ murujan be se aw ma ka ne ka dimi bɔ aw la, bari aw ye an ka bɛɛn cɛn. Aw bena yɛrɛsutarayɔrɔ ɲini aw ka dugubabaw kɔnɔ, nga ne bena fɔɲɔbana bila aw la, aw bena don aw juguw bolo fana. 26Ni ne ye aw ka dumuni sɔrɔko gwɛlɛya tuma min na, muso tan bena se k'aw ka buru jɛni dibi kelen kɔnɔ. U bena dɔɔni min d'aw kelen kelen ma, o bena dɔgɔya fɔɔ aw bena dumuni min kɛ, o tena aw ka kɔngɔ nɔgɔya.
27«O bɛɛ kɛnin kɔ, ni aw ma sɔn ka mɛnni kɛ ne fɛ, n'aw tora ka ban ne ma halibi, 28o tuma na, ne diminin bena ban aw la. Ne yɛrɛ le bena aw ka tɔɔrɔ ɲɔgɔn wolonwula la aw kan tugu aw ka hakɛ kama. 29Aw bena aw dencɛw n'aw denmusow le dumu. 30Ne bena aw ka sɔnnikɛyɔrɔw cɛn k'aw ka wusulan sarakabɔyɔrɔw halaki, k'aw suuw lala aw ka joo cɛnninw kan. Aw koo bena goya ne ye. 31Ne bena aw ka dugubabaw kɛ yɔrɔlakolonw ye k'aw ka batolikɛyɔrɔw cɛn. Aw ka sarakaw kasa diman tena diya ne ye tugu. 32Ne bena jamana nin cɛn fɔɔ aw jugu minw bena sigi a kɔnɔ, olu bena kabakoya. 33Ne bena aw jɛnsɛn siyaw cɛma ka murujan bila aw nɔɔ fɛ. Aw ka jamana bena cɛn, aw ka dugubabaw bena kɛ yɔrɔlakolon ye.
34«O tuma na, k'aw to aw juguw ka jamana na, aw ka dugukolo ben'a ka lafiya sɔrɔ, a tena sɛnɛ o waati bɛɛ la. A ma lafiɲɛ sɔrɔ saan minw na k'aw to a kɔnɔ, a bena o sɔrɔ o waati la. 35Ka jamana labilanin to, a bena lafiya sɔrɔ, a ma min sɔrɔ *lafiɲɛsanw na, aw tor'a kɔnɔ waati min na.
36«Aw tɔɔ minw ɲanaman bena to, ne bena olu kɛ siranbagatɔw ye u juguw ka jamana na, fɔɔ u bena boli yirifuraburu mankan ɲa. U bena boli, i n'a fɔ mɔgɔ be boli murujan ɲa cogo min na, u bena ben, k'a sɔrɔ mɔgɔ si te tugura u kɔ. 37U seenw bena talon ɲɔgɔn na, i n'a fɔ u be boli murujan ɲa, k'a sɔrɔ mɔgɔ si te tugura u kɔ. Aw tena se ka lɔ aw juguw ɲa. 38Aw bena halaki siya wɛrɛw cɛma, aw bena sa aw juguw ka jamana na. 39Aw tɔɔ minw ɲanaman bena to, olu bena nagasi k'u to u juguw ka jamanaw la u ka tilenbaliya, n'u faaw ta kosɔn.
Ala ben'a hakili to a ka layidu la
40«Ayiwa, u bena tila ka sɔn u ka tilenbaliya, n'u faaw ta la, k'a fɔ ko u ye ne janfa, ko u banna ne la. 41Min y'a to ne fana banna u la k'a kɛ u tagara u juguw ka jamana na. O tuma na, o mɔgɔ tulogwɛlɛn nunu bena u yɛrɛ majigi ka lɔ n'u ka tilenbaliya kunko ye. 42- Ne bena n hakili jigi n ka layidu tanin na u bɛmaw ye, Yakuba ni Isiyaka ani Ibrayima ye, ka n hakili to jamana nin na. 43Jamana labilanin bena to yen, u tena to a kɔnɔ, a ben'a ka *lafiɲɛsanw sɔrɔ o waati la. U bena u ka tilenbaliya sara sɔrɔ, bari u banna ne ka kuma ma. Ne ka sariyaw koo goyara u ye. 44O bɛɛ n'a ta, hali k'u to u juguw ka jamana na, ne tena ban u la, ani k'u koo goya n yɛrɛ ye k'u halaki pewu, ka n ka layidu cɛn. Ne le ye Masaba u ka Ala ye. 45Ne bena n hakili to n ka layidu tanin na ka hɛrɛ kɛ u ye, ne ye layidu min ta u bɛmaw ye, ne ye minw bɔ Ezipiti jamana na siya wɛrɛw ɲana, janko ne ka kɛ u ka Ala ye. Ne le ye Masaba ye.»
46O le ye Masaba ka kuma ye, ni a ka ɲinitaw ani a ka sariyaw. A ye minw sigi ale yɛrɛ ni Isirayɛlidenw cɛ Musa sababu la Sinayi kulu kan.


text:
Zer 36
Zeremi be kuma
1- Zoziyasi deen Yoyakimu ka masaya saan naaninan na Zuda kunna, Masaba kumana Zeremi fɛ ko: 2- «Sɛbɛ dɔ ɲini, ne ye kuma minw bɛɛ fɔ i ye, Isirayɛli ni Zuda mara kosɔn, ani siya tɔw bɛɛ kosɔn, k'a ta loon min ne y'a daminɛ ka kuma i fɛ Zoziyasi ka tile la fɔɔ ka n'a bila bii la, i k'o bɛɛ sɛbɛn a kɔnɔ. 3Ne ko n bena kojugu min kɛ Zuda mara mɔgɔw la, n'u y'o bɛɛ mɛn, n'a sɔrɔ u kelen kelen bɛɛ bena faran u ka sirajuguw la. O la, ne bena u ka juguya n'u ka hakɛ yafa u ma.»
4Zeremi ye Neriya deen Baruki wele. Masaba tun ye kuma minw bɛɛ fɔ Zeremi ye, a y'o fɔ a ye, a y'o sɛbɛn sɛbɛ nin kɔnɔ. 5O kɔ, Zeremi y'a fɔ Baruki ye ko: «U y'a latigɛ ko ne te se ka taga Masaba ka soo kɔnɔ. 6E yɛrɛ ka taga yen sundonlon dɔ la. Ne ye Masaba ka kuma minw fɔ i ye n'i y'u sɛbɛn, i k'u kalan jama ye. O kalan Zuda mara mɔgɔw bɛɛ ye minw bɔra u ka duguw la ka na. 7N'a sɔrɔ u bena Masaba daali, ani u kelen kelen bɛɛ bena faran u ka sirajuguw la, bari Masaba ko a diminin lo kosɔbɛ siya nin kɔrɔ.»
8Kira Zeremi tun y'a fɔ Neriya dencɛ Baruki ye ko a ka koo min kɛ, a y'o bɛɛ kɛ. Masaba ka kuma min tun be sɛbɛ kɔnɔ, a y'o kalan Masaba ka soo kɔnɔ.
9Zuda masacɛ Yoyakimu, Zoziyasi dencɛ ka masaya saan duurunan na, o kalo kɔnɔntɔnnan, cii fɔra Zeruzalɛmukaw bɛɛ ye, ni Zuda mara dugu mɔgɔw bɛɛ minw be Zeruzalɛmu, ko u ka na suun don Masaba ɲakɔrɔ. 10O tuma na, Baruki ye Zeremi ka kuma kalan sɛbɛ nin kɔnɔ jama bɛɛ ɲana Masaba ka soo kɔnɔ Safan deen Gemariyawu sɛbɛnnikɛla ka bondennin kɔnɔ. O boon nin tun be Alabatoso sanfɛ luu kɔnɔ, Donda kuraman kɔrɔ.
11Masaba ka kuma min bɛɛ sɛbɛnna sɛbɛ nin kɔnɔ, Safan deen Gemariyawu dencɛ Mikayewu y'o bɛɛ mɛn. 12A jigira ka taga don sɛbɛnnikɛla ka baarakɛso kɔnɔ, masaso kɔnɔ. Ɲamɔgɔw bɛɛ tun be ɲɔgɔnye la o yɔrɔ la: sɛbɛnnikɛla Elisama tun be yen, ni Semayawu dencɛ Delayawu, ni Akubɔri dencɛ Ɛlinatan, ni Safan dencɛ Gemariyawu, ni Ananiyawu dencɛ Sedesiyasi ani ɲamɔgɔ tɔw bɛɛ. 13Mikayewu ye kuma minw bɛɛ mɛn, Baruki tun be sɛbɛ nin kalanna tuma min na jama ɲana, a y'o bɛɛ fɔ u ye.
14O tuma na, ɲamɔgɔ nunu ye Kusi deen Selemiyawu deen Netaniyawu dencɛ Yewuda ci Baruki fɛ, ko a ye sɛbɛ min kalan jama ɲana, ko a ka na n'a ye. Neriya deen Baruki ye sɛbɛ nin ta ka taga n'a ye u fɛ. 15U y'a fɔ a ye ko: «Sigi ka sɛbɛ nin kalan an ye.» Baruki y'a kalan. 16U ye kuma nunu bɛɛ mɛn tuma min na, u bɛɛ siranninba tora ka ɲɔgɔn filɛfilɛ. U y'a fɔ Baruki ye ko: «Fɔɔ an ka kuma nunu bɛɛ fɔ masacɛ ye.» 17U ye Baruki ɲininga ko: «I kɛra cogo di ka kuma nin bɛɛ sɛbɛn?» 18A y'u jaabi ko: «A y'a bɛɛ fɔ n ye, ne y'a sɛbɛn sɛbɛ kɔnɔ.» 19O tuma na, ɲamɔgɔ nunu y'a fɔ Baruki ye ko: «Taga i dogo, ele ni Zeremi, mɔgɔ si kana aw yɔrɔ lɔn.» 20U ye sɛbɛ nin to sɛbɛnnikɛla Elisama ka baarakɛso kɔnɔ ka taga masacɛ fɛ a ka luu kɔnɔ. U ye koo nin bɛɛ ɲafɔ a ye.
21Masacɛ ye Yewuda ci ka taga sɛbɛ nin ta. A tagar'a ta sɛbɛnnikɛla Elisama ka baarakɛso kɔnɔ, ka n'a kalan masacɛ ni ɲamɔgɔw bɛɛ ɲana, minw tun lɔnin be a gɛrɛfɛ. 22O kɛra saan kalo kɔnɔntɔnnan na minkɛ, masacɛ tun siginin be a ka nɛnɛ waati masaso kɔnɔ ni tasuma b'a kɔrɔ. 23Ni Yewuda tun ye faan saba, walima naani minw kalan ka ban, masacɛ b'o tigɛ ni sɛbɛnnikɛla ka sɛbɛtigɛmuru ye k'o don tasuma la. A kɛra ten fɔɔ sɛbɛ nin bɛɛ jɛnina tasuma la. 24Masacɛ n'a ka dakɔrɔsigiw bɛɛ, minw ye kuma nunu bɛɛ mɛn, u ma siran tugu, u ma u ka faniw faran dusukasi bolo. 25Ɛlinatan, ni Delayawu, ani Gemariyawu tun y'a ɲini masacɛ fɛ ko a kana sɛbɛ nin jɛni, nga a ma mɛnni kɛ u fɛ. 26A tilara ka sira di Yerameyɛli ma, min tun ye ɲamɔgɔ dɔ ye, ale ni Aziriyɛli deen Serayawu, ni Abudeyɛli deen Selemiyawu ma, k'u ka taga sɛbɛnnikɛla Baruki ni kira Zeremi minɛ. Nga Masaba tun y'u dogo.
27Baruki tun ye Zeremi dalakuma min sɛbɛn, masacɛ y'o jɛni ka ban tuma min na, Masaba kumana Zeremi fɛ ko: 28«Sɛbɛ dɔ wɛrɛ ta tugu, kuma min bɛɛ tun be sɛbɛ kɔrɔman kɔnɔ, ni Zuda mara masacɛ Yoyakimu y'a jɛni, i ka segi k'o bɛɛ sɛbɛn yen. 29A fɔ Zuda mara masacɛ Yoyakimu kosɔn ko ne Masaba ko a ye sɛbɛ nin jɛni ka ne jalaki, ko mun na Zeremi y'a sɛbɛn ko Babilɔni masacɛ bena na jamana nin cɛn k'a kɔnɔ mɔgɔw ni begɛnw halaki. 30O la do, ne Masaba b'a fɔra Zuda mara masacɛ Yoyakimu kosɔn ko mɔgɔ tena sɔrɔ a kɔmɔgɔw la min bena sigi Dawuda ka masasigilan kan. Ko a suu bena bila tile k'a jɛni, ani sufɛ, nɛnɛ k'a minɛ. 31Ne bena wili ale n'a deenw, n'a ka dakɔrɔsigiw kama u ka kɛwalijuguw kosɔn. Ne ye bɔnɛ minw bɛɛ koo fɔ u kama n'u te mɛnni kɛra ne fɛ, ne ben'a kɛ o bɛɛ ka olu ni Zeruzalɛmukaw ani Zuda mara mɔgɔw sɔrɔ.»
32Zeremi ye sɛbɛ wɛrɛ ta k'o di Neriya deen sɛbɛnnikɛla Baruki ma. Zuda masacɛ Yoyakimu tun ye sɛbɛ min jɛni, Zeremi y'o kɔnɔnakuma bɛɛ fɔ, Baruki y'o bɛɛ sɛbɛn. O kuma bɔɲɔgɔnko caaman fana sɛbɛnna ka fara a kan.


text:
Ɛst gir 5
3Masacɛ ye Ɛsitɛri ɲininga ko: «Mun le kɛra? I be mun le fɛ? Hali n'a kɛra ne ka mara tilan kelen ye, ne b'a di i ma.» 4Ɛsitɛri y'a fɔ a ye ko: «Bii ye lonba ye ne fɛ. Ne ye dumuni labɛn masacɛ ye. N'i sɔnna, i ka na ni Aman ye o dumuyɔrɔ la.» 5Masacɛ y'a fɔ k'u ka taga Aman wele joona joona, janko u ka taga i n'a fɔ Ɛsitɛri y'a ɲini a fɛ cogo min na. Masacɛ ni Aman tagara Ɛsitɛri ka dumuni kɛyɔrɔ la. 6U be ɲini ka tila tuma min na, masacɛ y'a fɔ Ɛsitɛri ye ko: «I be mun le fɛ? I be min o min fɛ, o be d'i ma. N b'a d'i ma.» 7Ɛsitɛri y'a jaabi ko: «Ne be fɛɛn min fɛ, ne be fɛɛn min ɲinina, o filɛ nin ye: 8Ni ne koo ka di masacɛ ye, n'a be sɔn ne ka daali ma, ka ne ka laɲini kɛ n ye, masacɛ ni Aman ka kɔsegi ka na sini tugu ne ka dumuni labɛn aw ye. Ne bena masacɛ jaabi sini.»
Aman b'a fɛ ka Maridose faga
9O loon na, Aman nisɔndiyaninba le bɔra. Nga a tagara Maridose sɔrɔ masacɛ ka luu daa la tuma min na, Aman dimina Maridose kɔrɔ kosɔbɛ. 10A ser'a ka soo tuma min na, a ye mɔgɔ bila ka ta'a teriw n'a ka muso Zosara wele. 11Aman y'a daminɛ k'a ka nafoloba koo fɔ. Masacɛ ye boɲa min la a kan, n'a kɛra masacɛ ka baara ɲamɔgɔ, ni baaradenw bɛɛ kuntigi ye cogo min na masaya nin kɔnɔ, a y'o bɛɛ fɔ u ye. 12A y'a fɔ tugu ko: «O dama tɛ, masacɛ ka muso Ɛsitɛri ye ne kelen, ni masacɛ le wele a ka dumuni labɛnnin na, a ye ne ni masacɛ wele sini tugu. 13Nga ni ne ye zuwifucɛ Maridose nin ye masacɛ ka luu kɔnɔ dɔrɔn, aa!» 14A ka muso Zosara n'a teriw bɛɛ y'a fɔ a ye ko: «To u be lɔgɔ dɔ labɛn min jaɲa be mɛtɛrɛ mugan ni duuru ɲɔgɔn bɔ, sini sɔgɔma i k'a ɲini masacɛ fɛ, u ka Maridose dulon o lɔgɔ nin kan. Ele kɔni, e ka taga ni masacɛ ye dumuni nin kɛyɔrɔ la.» O kuma diyara Aman ye, a y'a kɛ u ye lɔgɔ nin lalaga.


text:
Kor fɔlɔ 7
Pɔli be furuko ɲiningali jaabi
1Aw ye ɲiningali min kɛ aw ka bataki kɔnɔ, an k'o filɛ sisan. O la, min ka fisa cɛɛ ma, a kana muso furu. 2Nga, kakalaya kosɔn, a ka ɲi cɛɛ kelen kelen bɛɛ ka muso furu, muso kelen kelen bɛɛ ka sigi cɛɛ fɛ. 3Cɛɛ ka kan k'a ka kɛtaw kɛ a ka muso faan fɛ, ani muso fana k'a ka kɛtaw kɛ a ka cɛɛ faan fɛ. 4Muso t'a yɛrɛ farisogo kunna fɔɔ a cɛɛ. O cogo la fana, cɛɛ t'a yɛrɛ farisogo kunna fɔɔ a muso. 5Aw kana ban ɲɔgɔn ma, fɔɔ n'aw fila bɛɛ bɛnn'a la ko aw bena waati dɔɔni kɛ ka Ala daali. O kɔ, aw ka segi ɲɔgɔn ma tugu, waasa aw ka se k'aw yɛrɛ minɛ Sutana ka nigɛli tuma na. 6Ne ye kuma min fɔ aw ye, o te sariya ye n ye min sigi aw ye, nga sira lo, n ye min yira aw la. 7Ni mɔgɔ bɛɛ tun be se ka kɛ i n'a fɔ ne, o ka di ne ye. Nga Ala ye seko min di bɛɛ ma, o te kelen ye. Dɔ ta ye nin ye, dɔ wɛrɛ ta ye fɛɛn wɛrɛ ye fana.
8Minw ma furu fɔlɔ ni firiyamusow, ne be min fɔ u ye, a ka fisa u ka to ten n'u ma furu i n'a fɔ ne. 9Nga ni min y'a lɔn ko a te se k'a yɛrɛ minɛ, o tigi ka furu. O ka fisa a ma a be tɔɔrɔ o nigɛ fɛ. 10Minw furunin bɛ, ne b'a ɲini olu fɛ, nga ne tɛ dɛ, Matigi le ko ten, ko muso kana bɔ a cɛɛ fɛ. 11- Nga ni muso min banna a cɛɛ la, a kana furu cɛɛ wɛrɛ fɛ tugu, walima a ka kɔsegi ka taga bɛn n'a cɛɛ ye. Cɛɛ fana kan'a muso bila. 12Ne be min fɔ tɔw ye, o ye ne yɛrɛ ka kuma ye, Matigi ta tɛ. N'aw balima dɔ ka muso ma la Yezu la, n'o muso nin y'a latigɛ ko a be to a fɛ, a kan'a bila. 13N'aw balimamuso dɔ cɛɛ ma la Yezu la, n'o cɛɛ nin y'a latigɛ k'u bena to ɲɔgɔn fɛ ten, muso nin kana bɔ a fɛ. 14Bari cɛɛ min ma la Yezu la, ale saniyanin be a muso barika la, muso min ma la Yezu la, ale fana saniyanin be a cɛɛ barika la. N'o tɛ, u ka deenw tena kɛ deen saniyaninw ye, k'a sɔrɔ u ye deen senumanw ye. 15Mɔgɔ min kɛra Krista ta ye, n'o tigi ka muso, walima a cɛɛ min ma la Yezu la b'a fɛ ka faran a la, o te baasi ye, bari Ala y'aw wele ka to hɛrɛ la. 16E min ye muso ye, i t'a lɔn n'i bena kɛ sababu ye i cɛɛ ka kisi. Cɛɛ, e fana t'a lɔn n'i bena kɛ sababu ye i muso ka kisi.
An jogo ka bɛn ni Ala sago ye
17Matigi ye see min di mɔgɔ kelen kelen bɛɛ ma, bɛɛ jogo ka kan ka bɛn n'o le ye. Sanni Ala k'i wele, i tun be cogo min na, i ka to ten. Ne b'o le ɲinina Ala ka jamakuluw bɛɛ fɛ. 18Ala ye mɔgɔ dɔ wele n'a kɛnɛkɛnɛni lo wa? A ka to ten. A ye dɔ wele n'a ma kɛnɛkɛnɛ wa? O tigi kan'a yɛrɛ kɛnɛkɛnɛ tugu. 19Kɛnɛkɛnɛko t'a kuun ye, kɛnɛkɛnɛbaliya fana t'a kuun ye. A kuun ye nin ye: i ka Ala ka sariyaw bato. 20Mɔgɔ kelen kelen bɛɛ, sanni Ala k'a wele, a tun be cogo min, a ka to ten. 21A y'i wele k'i to jɔnya la wa? I hakili kana ɲagami, nga n'i be se ka hɔrɔnya, i ka banba. 22Bari Ala ye mɔgɔ min wele k'o tigi to jɔnya la, ale kɛra hɔrɔn ye Matigi fɛ. O cogo la, a ye mɔgɔ min wele n'o tigi tun ye hɔrɔn ye, ale be kɛ jɔɔn ye Krista fɛ. 23Ala le y'aw kunmabɔ sɔngɔ di, aw kana tila ka kɛ adamadenw ka jɔɔnw ye tugu. 24N balimaw, min ka fisa, mɔgɔ kelen kelen bɛɛ tun be cogo min na sanni Ala k'a wele, a ka to o cogo kelen na Ala ɲakɔrɔ.
Pɔli ka ladili, furuko la
25Sisan, minw ma furu fɔlɔ, n kaan be olu le ma. Matigi ka kuma tɛ, nga ne yɛrɛ ka miiriya lo, n be min fɔ u ye. Matigi ka makari barika la, mɔgɔ be se k'a jigi la a kan. 26Ka kɛɲɛ ni waati ka gwɛlɛya ye, ne be miiri ko ni mɔgɔ tora ten, o ka fisa. 27Muso b'i fɛ wa? I kana ban a la. I ma muso furu fɔlɔ wa? I kana dɔ ɲini. 28Nga n'i ye muso furu, i ma hakɛ kɛ. Ni sunguru furula fana, ale ma hakɛ kɛ. Nga mɔgɔ minw ye furu kɛ ka ban, olu bena tɔɔrɔba sɔrɔ. Ne b'a fɛ k'aw dɛmɛ ka kisi o ma.
29Ayiwa n balimaw, n b'a fɔ aw ye ko waati caaman t'an bolo. Kabini sisan, cɛɛ minw furunin be, olu ka kɛ i n'a fɔ muso t'u fɛ. 30Mɔgɔ minw be kasira, olu ka kɛ i n'a fɔ u te kasira. Minw be nisɔndiyara, olu ka kɛ i n'a fɔ u te nisɔndiyara. Minw be sanni kɛra, olu ka kɛ i n'a fɔ u te foyi sɔrɔla. 31Mɔgɔ minw be diɲɛ nin tɔnɔ dumuna, olu ka kɛ i n'a fɔ u te foyi sɔrɔla, bari diɲɛ be cogo min na, a tena mɛn tugu a be ban. 32Ne b'a fɛ aw kana aw hakili ɲagami. Mɔgɔ min ma furu, ale ka hamiko ye ka Matigi ka baara kɛ, a b'a fɛ ka Matigi sago kɛ. 33Nga min ye muso furu, ale ka hamiko ye diɲɛ ta ye, a be cogoya ɲini k'a ka muso ladiya. 34O la, a ka miiriya be tilan ka kɛ fila ye. Cɛɛ te min fɛ ani sunguru, olu ka hami ye ka Matigi ka baara kɛ, waasa u ka se k'u yɛrɛ di Matigi ma koo bɛɛ la. Nga muso min furula, ale ka hamiko ye diɲɛko ye. A be cogoya ɲini k'a cɛɛ ladiya. 35Ne be nin fɔ aw ye, a ma kɛ ko ne b'a fɛ k'aw tɔɔrɔ, nga aw ka tɔnɔ kosɔn lo, n b'a fɛ aw ka kobɛnnin kɛ, ani aw ka se ka nɔrɔ Matigi la ni miiriya kelen ye.
36Ni kanbelen dɔ y'a ye ko a te se k'a yɛrɛ minɛ a ka maminɛmuso faan fɛ, a k'a furu ka kɛɲɛ n'a yɛrɛ ka miiriya ye, o te hakɛ ye.c 37Nga ni kanbelen min y'a latigɛ a yɛrɛ dusu la, ni degunyɔrɔ t'a la fewu, n'a be se a yɛrɛ kɔrɔ fana, k'a latigɛ a yɛrɛ kɔnɔ ko a tena se a ka maminɛmuso ma fewu, ale be baaraɲuman kɛ. 38O la, mɔgɔ min be furu, o tigi ye koɲuman kɛ. Min ma furu fana, o tigi ye koɲuman kɛ kosɔbɛ.
39Ka muso cɛɛ to sii la, muso nin sirinin b'a la. Nga ni cɛɛ nin sara, muso lafoninin be. A be se ka furu cɛɛ wɛrɛ ma nga fɔɔ ale ka kɛ mɔgɔ ye min lara Krista la. 40O bɛɛ n'a ta, n'a tora ten, o tun ka fis'a ma kosɔbɛ. O ye ne ka miiriya ye. N be miiri fana ko Ala ka Nii be n la.


text:
Sir 21
Boli kojugu ɲa
1N deen, i ye hakɛ dɔ kɛ wa?
Kan'a ɲɔgɔn kɛ tugu.
E filila koo minw na ka kɔrɔ, olu yafa dali.
2I be boli saa ɲa cogo min na, boli kojugu ɲa ten.
Bari, n'i gwɛrɛl'a la, a ben'i cin.
A ɲiiw be i ko jara ta, minw be mɔgɔ nii bɔ.
3Filiko kelen kelen bɛɛ be i ko murujan daa fila,
a mana mɔgɔ tigɛ, a nɔɔ te suma.
4Yɛrɛboɲa, ni fariya be nafolo cɛn.
A kɛra ten, yɛrɛboɲala n'a ka soo bena halaki.
5Ala be fantan ka dalikan mɛn.
A fana b'a jaabi joona joona.
6Mɔgɔ min te sɔn ladili ma,
o tigi be kojugu sira kan.
Mɔgɔ min be siran Matigi ɲa,
o tigi b'a dusu yɛlɛma.
7Mɔgɔ min be se kuma na kosɔbɛ,
o tigi lɔnnin be yɔrɔ bɛɛ.
Nga hakilitigi b'a dɛsɛyɔrɔ lɔn.
8Mɔgɔ min b'a ka soo lɔ ni mɔgɔ wɛrɛ ka nafolo ye,
a be i k'o tigi be kabakuruw le lajɛnna
a yɛrɛ kaburu lɔ kama.
9Alaɲasiranbaliw ka jɛnkulu be i ko kala tonnin,
u laban be mana tasuma na le.
10Kojugukɛlaw ka tɛmɛsira dakɛɲɛnin lo,
kabakuruw te yen.
Nga a laban na, lahara dingɛ be yen.
Kolɔnbaga ni naloman
11Mɔgɔ min be sariya bato,
o tigi be kɛ a yɛrɛ ta ye.
Matigi ɲasiran be lɔnniya di.
12Mɔgɔ min te se foyi la, o tigi koloko be gwɛlɛya.
Seko kelen be yen, min be na ni tɔɔrɔ caaman ye.
13Kolɔnbaga ka lɔnta ka ca,
i ko baa fanin.
A ka ladili be i ko jiɲuman bɔyɔrɔ.
14Naloman kɔnɔ be i ko fiyɛ cinin,
a be fɛɛn o fɛɛn kalan,
a te se k'o si mara.
15Mɔgɔkalannin mana hakilitigiyakuma mɛn,
a be sɔn a ma k'a yɛrɛ hakili jagabɔ n'a ye.
Mɔgɔkolon man'a mɛn,
a koo be goy'a ye,
a b'o fili kɔfɛ.
16Naloman ka kuma be i ko doni, taamasira kan.
Nga kuma diman be sɔrɔ hakilitigi daa la tuma bɛɛ.
17Jama ka ɲɔgɔnlajɛnyɔrɔ la,
mɔgɔw b'a fɛ ka mɛnni kɛ hakilitigi le fɛ.
U be to ka miiri a ka kumaw na.
18Bonkolon be cogo min na,
lɔnniya be ten fana naloman fɛ.
Hakilitigi ka koo jatiminɛnin b'a fɛ
i ko kumakolon.
19Kolɔnbali fɛ, kalan be i ko jɔrɔkɔ a seenw na,
u be i ko nigɛjɔrɔkɔ le donna a kinibolo la.
20Naloman be yɛlɛko ni fanga le ye.
Nga hakilitigi be yɛlɛko dɔɔni dɔrɔn.
21Masirifɛn sanulaman be cogo min na,
kalan be ten hakilitigi fɛ.
A be i ko bololanigɛ, a kinibolo la.
22Naloman be girin le ka don soo kɔnɔ.
Nga kolɔnbaga be don yen ni cogoɲuman ye.
23Naloman be to bonda la ka filɛli kɛ a kɔnɔ.
Nga hakilitigi be dan kɛnɛma.
24Mɔgɔkuntan le be dɛn ka mɛnni kɛ daa la,
nga o ye maloyako ye hakilitigi fɛ.
25Kuma caaman tigi be mɔgɔ wɛrɛ ka kuma le ta ka to k'o fɔ.
Hakilitigi b'a ka kuma jati minɛ fɔlɔ.
26Naloman be kuma fɔlɔ ka sɔrɔ ka miiri.
Hakilitigi be miiri fɔlɔ ka sɔrɔ ka kuma.
27Alaɲasiranbali man'a kɛlɛbaga danga,
a y'a yɛrɛ le danga.
28Mɔgɔ tɔgɔ cɛnbaga b'a yɛrɛ le naraka.
A b'a yɛrɛ koo goya a gɛrɛfɛmɔgɔw ye.


text:
Tal 28
1- Mɔgɔjugu be boli k'a sɔrɔ mɔgɔ t'a gwɛnna.
Nga mɔgɔtilennin hakili siginin lo i ko jarakanbelen.
2Ni murutili be kɛ jamana min kɔnɔ,
a kuntigiw be caya.
Nga hakilitigi kolɔnbaga sababu la,
ɲamalɔ be na.
3Kuntigi min be dɛsɛbagatɔw tɔɲɔ,
o ni sanjugu bɛnnin bɛɛ ye kelen ye.
A tɛmɛnin kɔfɛ, dumuni te yen.
4Mɔgɔ min be ban Ala ka sariya la,
o tigi be mɔgɔjuguw tanu.
Sariya batobagaw be dimi mɔgɔjugu kɔrɔ.
5Mɔgɔjugu te tilenninyako faamu.
Nga Masaba yɔrɔ ɲinibagaw be koo bɛɛ faamu.
6Fantan min taamacogo ka ɲi,
ka fisa ni nafolotigi namaramɔgɔ ye.
7Sariya batobaga ye deen hakilitigi ye.
Nga deen min be taga kakalaw fɛ,
o be maloya bil'a facɛ la.
8Jurudonbaga min be tɔnɔjugu ɲini k'a ka nafolo caya,
o nafolo nin be yɛlɛma ka kɛ mɔgɔ wɛrɛ ta ye min be makari fantanw na.
9Mɔgɔ min te sɔn sariyakuma be don a tulo la,
ale ka Aladali yɛrɛ ye fɛnjugu ye.
10Mɔgɔ min be kɛ sababu ye
ka mɔgɔtilennin bila sirajugu kan,
o tigi bena ben a yɛrɛ ka jaan kɔnɔ.
Nga mɔgɔɲuman bena hɛrɛ sɔrɔ.
11Nafolotigi be miiri ko ale ye kolɔnbaga ye.
Nga fantan hakilitigi be se k'a ka koo faamu.
12Ni mɔgɔtilennin ye see sɔrɔ,
o boɲa be se bɛɛ ma.
Ni mɔgɔjugu ye fanga ta,
bɛɛ b'a yɛrɛ ɲini.
13Mɔgɔ min te lɔ a ka kojugu kɛnin na,
o ka koo te ɲa.
Nga min be lɔ a ta la,
ani ka nimisa u la,
Ala be makari ale la.
14Mɔgɔ min b'a yɛrɛ kɔlɔsi kojugu la tuma bɛɛ,
o tigi dagamunin lo.
Nga min kɔni b'a dusu gwɛlɛya,
bɔnɛ bena o tigi sɔrɔ.
15Mɔgɔjugu ka kɛ kuntigi ye fantanjamana na,
o ni jara ŋunatɔ, walima warajugu kɔngɔtɔ ka kan.
16Ɲamɔgɔ hakilitan kɔni be to ka bagamako kɛ dɔrɔn.
Min te sɔn namarafɛn ɲini la,
ale bena sijan sɔrɔ.
17Mɔgɔ min nii tɔɔrɔnin lo bari a ye mɔgɔ faga,
ale bena boli fɔɔ ka se kaso la.
Mɔgɔ kan'a lalɔ.
18Mɔgɔ min taamacogo ka ɲi,
o tigi be kisi.
Nga min be faan fila koo kɛ,
o tigi be ben.
19Mɔgɔ min b'a ka foro sɛnɛ,
o tigi bena fa dumuni na.
Nga min be boliboli kokuntanw kɔ,
dɛsɛ bena to a kan.
20Mɔgɔtilennin be duba sɔrɔ kosɔbɛ.
Nga mɔgɔ min kɔrɔtɔnin lo ka kɛ nafolotigi ye,
o tigi ɲagwanbali tena to.
21A ma ɲi mɔgɔ ka mɔgɔ woloma.
Nga mɔgɔ dɔw b'o kojugu nin kɛ lɔgɔma kelen yɛrɛ kama.
22Wasabali be boli nafolo kɔ.
A t'a lɔn ko dɛsɛ bena se a ma.
23Mɔgɔ jalakibaga koo be tila ka diya o tigi ye ka tɛmɛ a nigɛbaga kan.
24Mɔgɔ min b'a faa n'a baa bololafɛn soɲa
k'a fɔ k'o te kojugu ye,
o tigi ni cɛnnikɛla ka kan.
25Yɛrɛboɲala ye kɛlɛtigɛla ye.
Nga mɔgɔ min b'a jigi la Masaba kan,
o tigi bena nafolo caaman sɔrɔ.
26Mɔgɔ min b'a jigi la a yɛrɛ ka miiriya kan,
o tigi ye naloman le ye.
Nga min be taama ni hakilitigiya ye,
ale bena kisi.
27Mɔgɔ min be dɛsɛbagatɔ sɔn,
o tigi tena dɛsɛ foyi la.
Nga min t'a fɛ ka dɛsɛbagatɔ ye,
danga b'o tigi kan.
28Ni mɔgɔjugu ye fanga ta,
mɔgɔ kelen kelen bɛɛ be dogo.
Nga n'a ka fanga cɛnna, mɔgɔtilenninw be caya.


text:
Bɔk 30
Wusulan jɛniyɔrɔ
1- «I bena wusulan jɛniyɔrɔ dilan ni akasiyayiri ye. 2A jaɲa n'a boɲa ka kɛ mɛtɛrɛ tilancɛ ye, a faan naani bɛɛ ka kɛ kelen ye. A jaɲa sanfɛ ka kɛ mɛtɛrɛ kelen ye. I ka gɔɔn bisigiw dilan a la, u ni wusulan jɛniyɔrɔ nin ka nɔrɔ ɲɔgɔn na. 3I k'a sanfɛla n'a gɛrɛnw bɛɛ mɔn ni sanu yɛrɛ yɛrɛ ye, ni gɔɔn nunu, k'a dagolo lamini ni sanu ye, 4ka fɛɛn dɔw dilan ni sanu ye i n'a fɔ bololanigɛ, k'u don wusulan jɛniyɔrɔ nin dakun jukɔrɔ faan fila la. A talɔgɔw bena don o kɔnɔ. 5I bena akasiyayiri dɔw dilan k'o kɛ a talɔgɔw ye, k'u mɔn ni sanu ye. 6I bena wusulan jɛniyɔrɔ nin bila soo cɛtigɛfani kɛnɛmala la, min be layidu taamasiɲɛ kɛsu n'a datugulan ɲafɛ, an bena ɲɔgɔn kunbɛn yɔrɔ min na. 7Arɔn ka to ka wusulan kasadiman jɛni o yɔrɔ la sɔgɔma o sɔgɔma, fitinɛw labɛnwaati la a fɛ. 8N'a be fitinɛw mana wulafɛ tuma min na, a ka wusulan jɛni. Aw n'aw kɔmɔgɔw bena to ka wusulan nin jɛni Masaba ɲakɔrɔ tuma bɛɛ. 9Aw kana wusulan sifa wɛrɛ jɛni a kan, walima saraka jɛnita, walima ka suman saraka bɔ a kan. Aw kana duvɛn bɔn a kan. 10Arɔn bena hakɛ yafa saraka joli kɛ a gɔɔn bisigi nunu kan siɲɛ kelen saan o saan, janko yafa be sɔrɔ. O ka kan ka kɛ saan o saan aw kɔmɔgɔw bɛɛ cɛma. O sarakabɔyɔrɔ nin bena kɛ ne Masaba ta ye, a saniyanin be kosɔbɛ.»
Bolomafara min be di Alabatoso kama
11Masaba y'a fɔ Musa ye ko: 12«N'i be Isirayɛlidenw mɔgɔda jati, u kelen kelen bɛɛ ka kan k'u yɛrɛ nii sɔngɔ di ne Masaba ma u jatituma na, janko balabu si kana u sɔrɔ u jatiwaati la. 13- U bena min di, o filɛ nin ye: mɔgɔ minw jatira, olu kelen kelen bɛɛ ka warigwɛ kuru kelen kelen di min be se garamu duuru ma, ka kɛɲɛ ni ne Masaba ka sigiyɔrɔ wari ye. O ye ne boɲafɛn ye. 14Mɔgɔ o mɔgɔ jatira o waati la, n'u ye saan mugan sɔrɔ, walima n'a tɛmɛna o kan, u kelen kelen bɛɛ ka kan ka boɲafɛn di ne Masaba ma. 15N'aw be boɲafɛn nin di ne Masaba ma ka kɛ aw nii sɔngɔ ye, nafolotigi man kan ka dɔ fara o warigwɛ garamu duuru kan, fantan man kan ka dɔ bɔ o la. 16I bena to ka bolomafara minɛ Isirayɛlidenw fɛ, k'o kɛ ka Ɲɔgɔnkunbɛn fanibugu kɔnɔ baara kɛ n'o ye. O ben'a kɛ ne Masaba hakili be jigi Isirayɛlidenw koo la k'aw nii kisi.»
Dagaba
17O kɔ, Masaba y'a fɔ Musa ye ko: 18- «I bena dagaba n'a jusigilan dilan ni zira ye yɛrɛ saniyali kama, k'a sigi Ɲɔgɔnkunbɛn fanibugu, ni sarakabɔyɔrɔ cɛ, ka jii don a la. 19Arɔn n'a deenw bena to k'u bolo n'u seenw ko n'o jii ye. 20N'u be don Ɲɔgɔnkunbɛn fanibugu kɔnɔ tuma o tuma, u k'u bolo n'u seenw ko n'o jii ye janko u kana na sa. N'u be gwɛrɛ sarakabɔyɔrɔ la tuma min na fana ka saraka jɛni ne Masaba ye, 21u k'u bolo n'u seenw ko janko u kana na sa. O ka kɛ landa yɛlɛmabali ye u fɛ, Arɔn n'a kɔmɔgɔw bɛɛ fɛ, min tena bɔ yen abada.»
Tulu kasadiman dilancogo
22- O kɔ, Masaba y'a fɔ Musa ye ko: 23«I ka fɛɛn kasadiman ɲanaman nunu ta: i ka tulu kasadiman kilo duuru bɔ, ni kanɛlifara kasadiman kilo fila ni tilan. O ye jii nin hakɛ tilancɛ ye, ani lili kasadiman dɔ kilo fila ni tilan, 24ni kanɛlifeeren kilo duuru, ka kɛɲɛ ni ne Masaba ka sigiyɔrɔ wari hakɛ ye. Ani olivutulu litiri wɔɔrɔ. 25I k'a to tulu kasadiman dilanbaga k'o ɲagami ka kɛ tulu mɔnta ye, tulu kasadiman, min bena kɛ ka fɛɛnw, walima mɔgɔw mɔn u donwaati la ne Masaba ka baara la. 26I ka Ɲɔgɔnkunbɛn fanibugu ni layidu taamasiɲɛ kɛsu mɔn n'a ye, 27ka tabali n'a minanw bɛɛ mɔn, ni fitinɛ n'a minanw, ni wusulan jɛniyɔrɔ, 28ni saraka jɛnita bɔyɔrɔ n'a minanw bɛɛ, ani dagaba n'a jusigilan. 29O fɛɛn nunu kɛ ne ta ye janko u ka kɛ fɛɛn ye min saniyanin be kosɔbɛ. Ni fɛɛn o fɛɛn magara u la, o be sa. 30I ka Arɔn n'a dencɛw mɔn k'u kɛ ne ta ye, janko u ka se ka sarakalasebaara kɛ ne ye. 31A fɔ Isirayɛlidenw ye ko: ‹Nin bena kɛ tulu mɔnta ye kudayi min saniyanin lo. Ne ta lo. 32Aw kan'a mɔn mɔgɔ si fari la ni sarakalasebaga tɛ. Aw kan'a ɲɔgɔn dilan aw yɛrɛ ye fana. A saniyanin lo, aw k'a jati fɛɛn saniyanin ye. 33Mɔgɔ o mɔgɔ m'ana ɲɔgɔn dilan, walima k'a dɔ mɔn mɔgɔ wɛrɛ la, min te sarakalasebaga ye, o tigi nii ka kan ka bɔ a ka mɔgɔw cɛma.› »
Wusulan dilancogo
34Masaba y'a fɔ Musa ye tugu ko: «I ka fɛɛn kasadiman nunu ta: sitorakisi, ni anbere, ani galibanumu, ani wusulan ɲanaman. O fɛɛn nunu hakɛ ka kɛ kelen ye. 35I k'a to tulu kasadiman dilanbaga k'u ɲagami ɲɔgɔn na k'u kɛ wusulan kasadiman ye. Kɔgɔ ka kɛ a la. A ka kan ka kɛ fɛɛn saniyanin ye, aw fɛ. 36I k'a dɔ cici k'a kɛ mugu ye k'o bila layidu taamasiɲɛ kɛsu ɲafɛ, Ɲɔgɔnkunbɛn fanibugu kɔnɔ, an bena ɲɔgɔn kunbɛn yɔrɔ min na. O bena kɛ fɛɛn ye min saniyanin be kosɔbɛ aw fɛ. 37Aw kana wusulan nin ɲɔgɔn dilan aw yɛrɛw ye o cogo kelen na. Aw k'o jati ne Masaba dɔrɔn ta ye. 38Mɔgɔ o mɔgɔ mana o ɲɔgɔn dilan janko ka nisɔndiya o kasa kosɔn, o tigi niin ka kan ka bɔ a ka mɔgɔw cɛma.»


text:
Kɛw 12
Erɔdi be Zaki faga, ka Piyɛri don kaso la
1O waati la, masacɛ *Erɔdi ye Krista ka jama mɔgɔ dɔw minɛ k'u tɔɔrɔ. 2A ye Zan kɔrɔcɛ Zaki kuun tigɛ. 3A y'a ye k'o diyara zuwifuw ye minkɛ, a ye Piyɛri fana minɛ. (O kɛra *Buru funubali ɲanagwɛ waati la.) 4- Piyɛri minɛnin kɔ, Erɔdi ye sɔlidasikulu naani bila a kɔlɔsili la, kulu kelen kelen bɛɛ mɔgɔ naani naani. Erɔdi tun ko ni *Hɔrɔnya ɲanagwɛ tɛmɛna, a tun bena bɔ ni Piyɛri ye k'a kiti jama ɲana. 5Ka Piyɛri datugunin to kaso la, Krista ka jama kɔni tun be Ala daalil'a ye dɔrɔn.
Mɛlɛkɛ dɔ be Piyɛri dɛmɛ ka bɔ kaso la
6*Erɔdi tun bena Piyɛri kiti sini ɲɔgɔn. Sufɛ Piyɛri tun be sinɔgɔra sɔlidasi fila cɛma, jɔrɔkɔw tun donnin b'a la, k'o siri sɔlidasi nunu na. O y'a sɔrɔ kɔlɔsilikɛbaga dɔw fana tun be daa la. 7O tuma na, Matigi ka mɛlɛkɛ dɔ donna, o yɔrɔnin bɛɛ, kasobon kɔnɔna bɛɛ sinna ka kɛ yeelenba ye. Mɛlɛkɛ ye Piyɛri gosi a gɛrɛn na ko a ka wili joona.
Jɔrɔkɔ nunu tigɛra ka bɔ a bolow la o yɔrɔnin bɛ. 8Mɛlɛkɛ y'a fɔ a ye ko a k'a cɛɛ siri k'a ka sanbara don. Piyɛri sɔnna k'o kɛ. Mɛlɛkɛ y'a fɔ a ye tugu k'a k'a ka fani don ka tugu ale kɔ.
9A bɔra ka tugu mɛlɛkɛ kɔ. Koo min tun be kɛra, Piyɛri tun ma la a la k'o ye tiɲɛ ye. A ɲana ko ale be sikora le. 10U nana tɛmɛ kɔlɔsilikɛbaga fɔlɔw, ni filananw na, nigɛkon be daa min na n'o sinnin be dugu kɔnɔna ma, u sera o ma, a yɛlɛla a yɛrɛ ma. U bɔra, u tagara se sirakun dɔ la, mɛlɛkɛ tununa Piyɛri la. 11Piyɛri ye hakili sɔrɔ tuma min na, a y'a fɔ ko: «Sisan, ne y'a lɔn ko tiɲɛ lo Matigi y'a ka mɛlɛkɛ dɔ ci ka na ne bɔsi Erɔdi la, ka ne kisi zuwifuw daa ma.»
12Zan min be wele ko Mariki, Piyɛri ɲaa yɛlɛla, a tagara o bamuso ka soo. Mɔgɔ caaman lajɛnnin tun be yen n'u be Ala daalila. 13A ye bulonda kɔkɔ, sunguru dɔ tɔgɔ ko Ɔrɔdi, ale tagar'a filɛ. 14A ye Piyɛri kumakan lɔn. Nisɔndiya fɛ, a yɛrɛ ma daa yɛlɛ, a bolila ka taga fɔ soo kɔnɔ mɔgɔw ye ko Piyɛri lo be bulonda la. 15U ko a ma: «Faa le b'i la wa?» O bɛɛ n'a ta, sunguru nin ma sɔn. U ko n'o lo, Piyɛri mɛlɛkɛ lo.
16Piyɛri kɔni tora ka daa kɔkɔ. U dɛsɛra ka taga daa yɛlɛ, k'a ye ko Piyɛri lo. U ma la a la ni tiɲɛ lo. 17Piyɛri y'a bolo kɛ k'u ka je. U jera, Matigi y'a bɔ kaso la cogo min na, a y'o bɛɛ ɲafɔ u ye. O kɔ, a y'a fɔ u ye k'u ka taga o kibaru fɔ Zaki, ni balima tɔw ye. A y'o fɔ ka ban, a bɔra ka taga yɔrɔ dɔ la.
18Dugu nana gwɛ, a kɛra hakiliɲagami ye sɔlidasiw fɛ. Piyɛri kɛra cogo min na, u m'a lɔn. 19Erɔdi ye mɔgɔw bila ka Piyɛri yɔrɔ ɲini ka dɛsɛ. A nana dɛsɛ ka kasobon daa kɔlɔsibagaw le kiti, o kɔ, k'u k'u faga. O bɛɛ kɔ, ale Erɔdi bɔra Zude ka taga tile fila kɛ Sezare.
Erɔdi ka sayako
20Kɛlɛjugu dɔ tun be *Erɔdi ni Tiri ni Sidɔnkaw cɛ. Olu bɛnn'a la k'u be taga Erɔdi daali. O la, u ye Erɔdi ka sibon labɛnbaga kɛ u teri ye fɔlɔ, o tɔgɔ tun ko Bilasitusi. U ka sɔrɔ ka taga bɛɛn ɲini. Fɔɔ bɛɛn tun ka ɲini bari olu ka jamana ka balofɛn caaman tun be bɔ Erɔdi ka jamana le kɔnɔ.
21Loon min sigira, o nana se. Erɔdi y'a ka masafaniw don ka na sigi a ka masasigilan kan ka kuma daminɛ. 22Mɔgɔw tora ka pɛrɛn ko: «Nin te mɔgɔ kumakan ye, batofɛn kumakan lo.»
23Erɔdi sɔnna u y'a boɲa i n'a fɔ Ala minkɛ, o le y'a to Matigi ka mɛlɛkɛ dɔ nan'a gosi. Tumu donna a la, a sara.
Barinabasi ni Sɔli be kɔsegi Antiyɔsi
24Ala ka kuma tun be jɛnsɛn ka taga dɔrɔn.
25Cii min tun donna Barinabasi ni Sɔli bolo k'a kɛ Zeruzalɛmu, u tilara o la tuma min na, u kɔsegira Antiyɔsi. U kɔsegitɔ, u tagara ni Zan ye, o be min wele ko Mariki.


text:
Tal 19
1Fantan min taamacogo ka ɲi,
o ka fisa ni naloman kumakolon fɔbaga ye.
2Kolɔnbaliya ma ɲi mɔgɔ si fɛ.
Mɔgɔ min be teliya kojugu,
o tigi be fili.
3Mɔgɔ ka nalomanya b'a bila sirajugu kan.
A be sɔrɔ ka dimi Masaba kɔrɔ.
4Nafolotigi teriw ka ca,
nga fantan kɔni be fɔn a teri la.
5- Seerekolon ɲagwanbali tena to.
Galontigɛla tena kisi.
6Mɔgɔ caaman b'a fɛ k'u koo diya mɔgɔbaba ye.
Mɔgɔ min be mɔgɔ sɔn,
bɛɛ y'o tigi teri ye.
7Fantan koo ka go a balimaw bɛɛ ye.
A teriw boliko te fɔ tugu!
N'a b'a fɛ ka kuma n'u ye,
a te mɔgɔ si ye.
8Mɔgɔ min be miiri,
o tigi b'a yɛrɛ ka hɛrɛ fɛ.
Ni mɔgɔ min tora hakilitigiya la,
o tigi bena dagamu.
9Seerekolon ɲagwanbali tena to.
Galontigɛla bena halaki.
10Naloman man kan ni fɛntigiya ye.
Jɔɔn ka sigi masadenw kunna,
o fana man fisa fewu.
11Hakilitigi te dimi joona.
Ka yafa a hakɛ tabagaw ma,
o y'a ka kunkɔrɔta ye.
12Masacɛ diminin be i ko jara sɔngɔtɔ.
Nga a ka ɲumanya be i ko komiji, biin kan.
13Deen naloman b'a facɛ mako sa.
Muso kɛlɛtigɛla be i ko boon min be sooro.
14Mɔgɔ be soo, ni nafolo sɔrɔ faa cɛɛn na.
Nga muso hakilitigi ye Masaba ka sɔnfɛn ye.
15Salabagatɔya be mɔgɔ bila sinɔgɔ la.
Baarakɛbali kɔni bena to kɔngɔ la sa.
16Mɔgɔ min be sariyaw bato,
o tigi b'a nii kisi.
Min t'a yɛrɛ taamacogo kɔlɔsi,
o tigi bena sa.
17Ka koɲuman kɛ dɛsɛbagatɔ ye,
o ye jurudon ye Masaba la,
min be koɲuman juru sara.
18N'i jigi b'i deen ka ɲa kan,
a ladi dɛ.
Nga i kana dimi a kɔrɔ fɔɔ k'a faga.
19Dusutigi ɲaa ka kan ka gwan.
N'i y'a to, o be dɔ fara a ka juguya kan.
20I tulo malɔ ladilikan na,
sɔn mɔgɔ ka fɔta ma,
janko a laban na,
i fana ka kɛ lɔnnikɛla ye.
21Mɔgɔ kɔnɔnako ka ca.
Nga Masaba sago ye min ye,
o le be kɛ.
22Fɛɛn min be laɲini adamaden fɛ,
o ye kantigiya le ye.
Ka kɛ dɛsɛbagatɔ ye,
o ka fisa ka kɛ galontigɛla ye.
23Masaba ɲasiran be sii di mɔgɔ ma.
A ɲasiranbaga be wasa,
ka si hɛrɛ la.
24Salabagatɔ b'a bolo don dumunikɛminan kɔnɔ.
Ka na n'a ye a daa la,
o ye baara ye.
25Ka mɔgɔjagabɔbaga bugɔ,
o be kolɔnbali hakilitigiya.
Ka hakilitigi ladi,
o be dɔ fara a ka lɔnniya kan.
26Deen min b'a facɛ mako sa,
k'a bamuso bila boli la,
o ye deen ye min be maloya ni dɔgɔya se mɔgɔ ma.
27N deen! N'i ma sɔn ladili ma,
i yɔrɔ bena jaɲa lɔnniya la.
28Seerekolon mako te tilenninya la.
Mɔgɔjugu daa fanin be juguman le la.
29Ɲagwan labɛnnin lo mɔgɔjagabɔbagaw le kama.
Bere labɛnnin lo nalomanw kɔɔ kama.


text:
Zɔbu 29
1Zɔbu tagara ɲa ni kuma ye ko:
2«Ni ne tun be se ka segi ka kɛ i ko kunu kɔni,
ka kɛ i ko Ala tun be n marala tuma min na,
3a ka fitinɛ tun be yeelen bɔ ne sanfɛ waati min na,
ne tun be to ka taama a ka yeelen barika la sufɛ!
4Ni ne tun be se ka kɛ i ko n kanbelenwaati kɔni,
Ala tun ye ne ka soo teri ye waati min na,
5Setigi tun be ni n ye waati min na,
ne dencɛw tun be ne lamini tuma min na,
6o waati la, ne tun be a diman kan kosɔbɛ.
Tulu tun be bɔ ne ka wugu la kosɔbɛ.
7O tuma na, ni ne tun bɔra ka taga dugu donda la,
ni n tun tagara sigi forobayɔrɔ la,
8ni kanbelenw tun ye ne ye,
u tun be bɔ ne ɲafɛ,
mɔgɔkɔrɔbaw tun be to ka wili ka lɔ.
9Dugu ɲamɔgɔw tun be to k'u ka kuma tigɛ,
u yɛrɛ tun be to k'u bolow la u daa la.
10Kuntigiw kumakan tun te mɛn tugu,
u tun be to k'u daa tugu.
11Mɔgɔ minw tun be ne lamɛn,
olu tun be to k'a fɔ ko ne dagamuna.
Minw tun mana n ye,
olu be n ka ɲumanya fɔ.
12Bari dɛsɛbagatɔ min tun be dɛmɛ fɛ,
ne y'ale dɛmɛ.
Dɛmɛbaga tun te falatɔ min na,
ne y'ale dɛmɛ.
13Sabagaw tun be to ka dubaw kɛ ne ye,
n ma sɔn ka firiyamuso to ten
ni n m'a dusu diya.
14Tilenninya tun kɛra i ko ne ka fani,
n tun be to k'a don.
Mɔgɔsɔbɛya tun kɛra i ko n ka foroca,
ani n ka fugulan.
15Ne le tun ye fiɲɛntɔ ɲaden ye,
ne le tun ye muruku seen ye.
16Ne tun ye fantanw faa ye,
ne tun be to ka janto lonanw na kosɔbɛ.
17N tun be to ka mɔgɔ tilenbaliw ɲiin kari.
U tun ye fɛɛn min sɔrɔ,
n tun be to k'o bɔsi u la.
18Ne tun ko: ‹N bena sijan sɔrɔ
ka sɔrɔ ka sa soo kɔnɔ.
19Ne be i ko yiri min liliw be jii kɔrɔ,
komiji be kɛ n bolomisɛnw kan sufɛ.
20O la, ne ka boɲa tun be n kan kudayi,
n ka biɲɛw tun be taga ni barika ye.›
21U tun be to ka mɛnni kɛ ne fɛ kosɔbɛ,
u tun be to ka je ka ne ka ladili mɛn.
22Ni ne tun kumana ka ban dɔrɔn,
mɔgɔ si tun te foyi fɔ tugu.
Ne ka kuma tun be tɔnitɔni u kan i ko jii.
23U jigi tun be ne kan i ko
u jigi be sanji kan cogo min na,
u tun be ne kɔnɔ i ko
u be saminyalaban sanji kɔnɔ cogo min na.
24Ne tun mana yɛlɛkomisɛn kɛ n'u ye,
u tun te se ka la o la.
U tun b'a fɛ ka cogo dɔ ye n na,
min b'a yira u la ko n be u fɛ.
25Ne tun be sira yira u la,
n tun be i ko masa, u cɛma.
Ne tun kɛra i ko mɔgɔ min be dusukasibagaw jigi tugu.


text:
Sam 2nan 2
Dawuda be kɛ Zuda mara masacɛ ye Eburɔn
1O koo nunu tɛmɛnin kɔ, Dawuda ye Masaba ɲininga ko: «N ka taga Zuda mara dugu dɔ la wa?» Masaba y'a jaabi ko a ka taga. A y'a fɔ tugu ko ale ka taga dugu jumɛn na. Masaba y'a jaabi ko Eburɔn dugu kɔnɔ. 2- Dawuda wilila ka taga n'a ka muso fila ye, Ayinowamu ka bɔ Zizireyɛli, ani Karimɛlika Nabali min sara, ale ka muso Abigayɛli. 3Dawuda ka mɔgɔ minw tun be n'a ye, a tagara ni olu ye. U tagara sigi Eburɔn n'a dafɛduguw la, u bɛɛ n'u ka somɔgɔw. 4- Zuda kɔmɔgɔw nana tulu bɔn Dawuda kunna o yɔrɔ la k'a kɛ u ka masacɛ ye.
U nan'a fɔ Dawuda ye ko Yabɛsikaw ka bɔ Galaadi mara la le ye Sayuli suu ta k'a don. 5O la, a ye mɔgɔw ci ko u ka ta'a fɔ u ye ko: «Masaba ka barika don aw la, bari aw ye koɲuman kɛ aw kuntigi Sayuli ye, k'a suu ta k'a don. 6Sisan Masaba ka to aw fɛ k'aw dɛmɛ. Ne fana bena koɲuman kɛ aw ye, bari aw y'o baaraɲuman nin kɛ. 7Sisan, aw k'aw jaa gwɛlɛya ka kɛ cɛfariw ye, bari aw kuntigi Sayuli sara, Zuda kɔmɔgɔw ye ne le woloma ka kɛ u ka masacɛ ye.»
Isibosɛti be kɛ Isirayɛliden tɔw masacɛ ye
8O waati la, Nɛri dencɛ Abinɛri min tun ye Sayuli ka kɛlɛdenw kuntigi ye, ale ye Sayuli dencɛ Isibosɛti minɛ ka taga n'a ye Maanayimu, 9k'a kɛ masacɛ ye Galaadi mara kunna, ani Asɛri ni Zizireyɛli ani Efarayimu ni Bɛnzamɛn mara, ani Isirayɛliden tɔw bɛɛ kunna. 10Sayuli dencɛ Isibosɛti sii tun sera saan bi naani ma a ka sɔrɔ ka kɛ masa ye Isirayɛlidenw kunna. A ye saan fila kɛ u kunna. Zuda kɔmɔgɔw dama le tun tugura Dawuda kɔ. 11Dawuda kɛra Zuda kɔmɔgɔw ka masacɛ ye k'a to Eburɔn saan wolonwula ni kalo wɔɔrɔ.
Zuda kɔmɔgɔw ni Isirayɛliden tɔw be kɛlɛ kɛ
12Nɛri dencɛ Abinɛri ni Sayuli dencɛ Isibosɛti ka kɛlɛdenw wilila ka bɔ Maanayimu ka na Gabaŋɔn. 13Seruyaa dencɛ Zowabu ni Dawuda ka kɛlɛdenw wilila ka taga. U ye ɲɔgɔn kunbɛn Gabaŋɔn dalan gɛrɛfɛ, u lɔra. Kelen be faan dɔ nin na, kelen be faan dɔ nin na fana. 14Abinɛri y'a fɔ Zowabu ye ko: «An k'a to kanbelen nunu ka wili ka ɲɔgɔn kɛlɛ fila fila an ɲana!» Zowabu y'a jaabi ko u ka wili kɛ. 15U wilila, u y'u jati. Sayuli dencɛ Isibosɛti ka mɔgɔw tun ye mɔgɔ tan ni fila ye ka bɔ Bɛnzamɛn kɔmɔgɔw la, Dawuda ta mɔgɔ tan ni fila. 16U kelen kelen bɛɛ y'a tɔɲɔgɔn minɛ a kuun na, ka ɲɔgɔn sɔgɔ ni murujan ye u gɛrɛnw na. U bɛɛ benna ka sa ɲɔgɔn fɛ. Yɔrɔ min be Gabaŋɔn gɛrɛfɛ, o la, u y'o tɔgɔ la ko Murujan dadiman yɔrɔ. 17O loon na, kɛlɛ juguyara kosɔbɛ. Dawuda ka mɔgɔw sera Abinɛri ni Isirayɛliden tɔw kɔrɔ. 18O kɛlɛ nin na, Seruya dencɛ saba tun be yen: Zowabu ni Abisayi ani Azayɛli. Azayɛli tun be se boli la kosɔbɛ i n'a fɔ minan. 19Ale tugura Abinɛri kɔ, a ma faran ka taga kinibolo fɛ, walima numanbolo fɛ. 20Abinɛri ye filɛli kɛ a kɔfɛ k'a ɲininga ko: «Ele lo wa, Azayɛli?» A ko: «Ɔnhɔn, ne lo.» 21Abinɛri y'a fɔ a ye ko a ka yɛlɛma kinibolo fɛ, walima numanbolo fɛ, ka kanbelen nunu dɔ minɛ k'o bololafɛn ta. Nga Azayɛli ma sɔn ka faran ka bɔ a kɔ. 22Abinɛri y'a fɔ a ye tugu ko a ka faran ka bɔ ale kɔ, ko n'o tɛ, ale ben'a faga. K'o kɔ, ale bena kɛ di k'a kɔrɔcɛ Zowabu filɛ. 23Nga Azayɛli banna ka faran ka bɔ a kɔ. O la, Abinɛri y'a ka taman juu kɛ k'a susu a kɔnɔbara la. Taman y'a sɔgɔ fɔɔ ka bɔ a kɔfɛ. A bɔra ka ben ka sa yɔrɔnin kelen. Ni mɔgɔ o mɔgɔ tun bolila ka na se Azayɛli suu ma, u bɛɛ be lɔ.
24Zowabu ni Abisayi ye Abinɛri gwɛn. Tilekun be donna tuma min na, u sera Gibeyama, min be Giya gɛrɛfɛ, Gabaŋɔn kongokolon sira kan. 25Bɛnzamɛn kɔmɔgɔw ye ɲɔgɔn lajɛn Abinɛri gɛrɛfɛ ka kɛ jɛnkulu kelen ye, ka lɔ kulu dɔ kan. 26Abinɛri y'a kaan kɔrɔta k'a fɔ Zowabu ye ko: «O tuma na, murujan ka halakili bena taga ɲa tuma bɛɛ wa? E m'a lɔn ko nimisa be o kɔfɛ wa? I ben'a fɔ jama ye tuma jumɛn ko u k'u badenw fagako dabila?» 27Zowabu y'a fɔ ko: «Ala kosɔn, n'i tun ma foyi fɔ, jama tun bena tugu u balimaw kɔ fɔɔ sini sɔgɔma.» 28O la, Zowabu ye buru fiyɛ, jama bɛɛ lɔra, u ma tugu Isirayɛliden tɔw kɔ tugu, u ma ɲɔgɔn kɛlɛ tugu. 29Abinɛri n'a ka jama taamana Zurudɛn baji kɛnɛ na suu bɛɛ la, ka ta'a tigɛ, ka Bitirɔn mara bɛɛ cɛtigɛ ka taga se Maanayimu.b 30Zowabu kɔsegira ka bɔ Abinɛri gwɛnyɔrɔ la, a ye jama bɛɛ lajɛn. Mɔgɔ tan ni kɔnɔntɔn le tun te yen, Dawuda ka kɛlɛdenw cɛma, ani Azayɛli. 31Nga Dawuda ka kɛlɛdenw tun ye mɔgɔ kɛmɛ saba ni bi wɔɔrɔ faga Bɛnzamɛn kɔmɔgɔw la, minw tun be ni Abinɛri ye. 32U ye Azayɛli suu ta ka n'a don a facɛ ka kaburu kɔnɔ Bɛtilehɛmu. O kɔ, Zowabu n'a ka mɔgɔw taamana suu bɛɛ kɔnɔ. U sera Eburɔn dugugwɛdafɛ.


text:
Waa 3
Koo bɛɛ n'a tuma lo
1Koo bɛɛ n'a tuma lo.
Dugukolo kan,
koo kelen kelen bɛɛ n'a waati lo.
2Deen wolo waati be yen,
a sawaati fana be yen.
Yiri tutuwaati be yen,
a bɔnwaati fana be yen.
3Mɔgɔ fagawaati be yen,
a furakɛwaati fana be yen.
Fɛɛn ciwaati be yen,
a lɔwaati fana be yen.
4Kasiwaati be yen,
yɛlɛkowaati fana be yen.
Dusukasiwaati be yen,
ɲanagwɛwaatic fana be yen.
5- Bɛrɛbonwaati be yen,
bɛrɛtɔmɔwaati fana be yen.
Ɲɔgɔnfowaati be yen,
ka ban foli la o waati fana be yen.
6Fɛɛnɲiniwaati be yen,
fɛɛnɲinibaliyawaati fana be yen.
Fɛɛnmarawaati be yen,
filiwaati fana be yen.
7Fɛɛnfaranwaati be yen,
fɛɛnkalanwaati fana be yen.
Jewaati be yen,
kumawaati fana be yen.
8Mɔgɔ koo ka diya i ye,
o waati be yen,
k'a kɔniya,
o waati fana be yen.
Kɛlɛkɛwaati be yen,
hɛrɛwaati fana be yen.
9- Baarakɛla be sigɛn min kɛ a ka baara la, a be tɔnɔ jumɛn sɔrɔ a la? 10Ala ye sigɛn min la adamaden kan, ne y'o jati minɛ. 11A ye koo bɛɛ kɛ ka ɲa ka kɛɲɛ n'a waati ye. A ye siniko don mɔgɔ dusu la. O n'a ta bɛɛ, k'a ta a ka koow daminɛ na, ka ta'a bila a laban na, mɔgɔw tora o faamubaliya la. 12Ne y'a lɔn ko adamaden ka nisɔndiya, ka koɲuman kɛ a sii kɔnɔ, k'o dama le ka ɲi a ma. 13Ni mɔgɔ o mɔgɔ be dumuni kɛ, ka minni kɛ, ka nisɔndiya a ka baara bɛɛ la, o ye Ala ka dɛmɛ ye. 14Ne y'a lɔn ko Ala be koo min bɛɛ kɛ, o bena to seen kan tuma bɛɛ, dɔ tena fara a kan, dɔ tena bɔ a la. Ala y'a kɛ ten, waasa mɔgɔw ka siran a ɲa.
15Fɛɛn min be yen,
o tun be yen ka kɔrɔ.
Fɛɛn min bena kɛ yen,
o fana tun be yen ka kɔrɔ.
Ala le b'a to fɛɛn nunu be segi ka kɛ.
Ɲuman ni juguman sara
16Ne y'a ye diɲɛ kɔnɔ fana ko
tiɲɛ te fɔ kiti tigɛyɔrɔ la,
Tilenninya ka kan ka kɛ yɔrɔ min na,
juguya le be kɛ yen.
17Ne y'a fɔ n yɛrɛ kɔnɔ ko
Ala bena mɔgɔɲuman ni mɔgɔjugu bɛɛ kiti,
bari koo bɛɛ ni kɛwaliw bɛɛ n'u kitituma lo.
18Ne y'a fɔ n yɛrɛ kɔnɔ adamadenw ka koo la ko Ala b'u kɔrɔbɔra le, janko u k'a lɔn ko u ni begɛnw bɛɛ ye kelen ye. 19Bari, adamaden laban ni begɛn ta bɛɛ ye kelen ye. Sabu u fila bɛɛ sacogo ye kelen ye. Ninakili kelen le b'u la. Adamaden man fisa ni begɛn ye. Kabako faamubali lo. 20U bɛɛ bɔra bɔgɔ la, u bɛɛ bena segi ka kɛ bɔgɔ ye, u bɛɛ taayɔrɔ ye kelen ye. 21Jɔn le b'a lɔn ni adamaden nii bɔra n'a be taga sanfɛ, ni begɛn ta be jigi dugukolo kɔnɔ?
22Ayiwa, ne y'a ye ko fɛɛn min ka fisa adamaden ma, o ye ka nisɔndiya a ka baara la. O le y'a niyɔrɔ ye. Bari, koo min bena kɛ a kɔfɛ, jɔn ben'a kɛ a b'o ye?


text:
Zer 40
Zeremi be taga to Gedaliya fɛ
1Masaba kumana Zeremi fɛ tuma min na masacɛ kɔlɔsibagaw kuntigi Nebuzaradan tun y'a bila ka bɔ Arama. Mɔgɔ minw bɛɛ tun minɛna Zeruzalɛmukaw ni Zuda mara mɔgɔw cɛma ka taga Babilɔni, a tun ye Zeremi minɛ ka bɔ olu cɛma. O y'a sɔrɔ a tun sirinin be ni jɔrɔkɔ ye. 2Kuntigi nin ye Zeremi minɛ k'a fɔ a ye ko: «Masaba i ka Ala tun ye bɔnɛ min latigɛ yɔrɔ nin kama. 3A ye o le kɛ i ko a tun y'a fɔ cogo min na. Nin bɛɛ kɛra bari aw ye y'a hakɛ ta. Aw ma mɛnni kɛ a fɛ. 4Nga sisan, a filɛ, jɔrɔkɔ min b'i bolo la, ne be o bɔ yen bii. N'i b'a fɛ ka taga ni ne ye Babilɔni, i ka na, ne bena janto i la. Nga, n'i t'a fɛ ka taga fana, i be se ka to. Jamana nin bɛɛ filɛ i ɲafɛ, taga i sagolayɔrɔ la.» 5A y'a fɔ ko: «Taga Safan dencɛ Ayikamu deen Gedaliya fɛ, Babilɔni masacɛ ye min bila Zuda mara duguw kunna. Taga to n'ale ye jama cɛma, walima yɔrɔ o yɔrɔ y'i diya, taga yen.»
O kɔ, masacɛ kɔlɔsibagaw kuntigi ye dumunifɛn ni fɛɛn wɛrɛ d'a ma, k'a bila ka taga. 6Zeremi tagara Ayikamu deen Gedaliya fɛ Misipa. Jama min tun tora jamana kɔnɔ, a tora ni Gedaliya ye olu cɛma.
Gedaliya be kɛ lasigiden ye
7- Kɛlɛkuntigiw bɛɛ n'u ka mɔgɔ minw tun be kongo kɔnɔ olu y'a mɛn ko Babilɔni masacɛ ye Ayikamu deen Gedaliya kɛ lasigiden ye, ka cɛɛw ni musow, ani denmisɛnw, jamana dɛsɛbagatɔw kalifa a ma, minw ma minɛ ka taga Babilɔni. 8U n'u kɔmɔgɔw nana Gedaliya fɛ Misipa: Netaniyawu deen Yisimayɛli, ni Kareya deenw, Yowanan ni Yonatan, ani Tanumɛti deen Seraya, ni Ofayi deenw ka bɔ Netofa, ani Yezaniyawu, Makakan deen, 9Safan dencɛ Ayikamu deen Gedaliya kalila k'a fɔ u ye ko: «Aw ka sɔn Babilɔnikaw ka fanga ma, aw kana siran. Aw ka to jamana nin kɔnɔ, ka baara kɛ Babilɔni masacɛ ye, aw bena hɛrɛ sɔrɔ. 10Ne yɛrɛ bena to Misipa dugu kɔnɔ ka kuma Babilɔnikaw fɛ aw tɔgɔ la, minw bena na an fɛ. Aw kɔni, aw ye taga duvɛn ni yiridenw ni tulu bɔ, ani k'u mara aw ka minanw kɔnɔ, aw ye dugu minw minɛ, aw ka to yen.»
11Zuwifu minw bɛɛ tun be Mowabu mara la, ni Amɔn, ni Edɔmu mara la, ani jamana tɔw bɛɛ kɔnɔ y'a mɛn ko Babilɔni masacɛ ye mɔgɔ damani to Zuda mara la, ani ka Safan dencɛ Ayikamu ka deen Gedaliya bila u kunna, 12u tun jɛnsɛnna yɔrɔ minw bɛɛ la, u bɛɛ bɔra yen ka segi ka na Zuda mara la Gedaliya fɛ Misipa. U ye duvɛn ni yiriden caaman sɔrɔ.
Gedaliya fagako
13Kareya dencɛ Yowanan ni kɛlɛkuntigi minw bɛɛ tun be kongo kɔnɔ, olu nana Gedaliya fɛ Misipa, 14k'a fɔ a ye ko: «I b'a kala ma ko amoniw ka masacɛ Baalisi ye Netaniya deen Yisimayɛli ci ko a ka na i faga wa?» Nga Ayikamu deen Gedaliya ma la u ka kuma na.
15O la sa, Kareya deen Yowanan y'a fɔ Gedaliya ye dogo la Misipa dugu kɔnɔ ko: «Sira di ne ma, ne be taga Netaniya deen Yisimayɛli faga, mɔgɔ si tena bɔ a kala ma. Mun na ale bena i faga k'a kɛ zuwifu minw bɛɛ lajɛnnin be i kɔrɔ bena jɛnsɛn ani Zuda tɔɔ ka ban?»
16Ayikamu deen Gedaliya ye Kareya deen Yowanan jaabi ko: «I kan'o kɛ! I be min fɔra Yisimayɛli koo la, tiɲɛ tɛ!»